Wajarkah golongan pendidik berTikTok?

TikTok menjadi media sosial popular di Malaysia dengan meraih hingga 4 juta pengguna di Malaysia.

Platform TikTok kian menjadi pilihan pengguna media sosial untuk berkongsi aktiviti harian mereka dengan memuat naik video di akaun masing-masing.

Pelbagai peringkat umur kini aktif di platform berkenaan. Meskipun ada yang memandang sinis dengan TikTok namun hakikatnya banyak perkongsian yang memberi inspirasi, informasi dan boleh dijadikan iktibar.

Jadi, tidak hairanlah jika ada golongan profesional yang memilih TikTok untuk berkongsi ilmu antaranya pengamal perubatan, guru, dan ramai lagi.

Bagi golongan pendidik, mereka  beralih ke aplikasi sejak  pelaksanaan Perintah Kawalan Pergerakan (PKP) tahun lalu.

Pada peringkat awal, golongan pendidik sama ada peringkat sekolah rendah atau institut pengajian tinggi (IPT) menggunakan aplikasi ini dengan berkongsi ilmu tambahan seperti panduan belajar atau nota tutorial secara ringkas. Ia ternyata membantu pelajar kerana boleh ditonton berkali-kali.

Namun dari satu segi, golongan pendidik masih perlu mengawal keterujaan mereka terhadap media sosial sebegini. Misalnya, tidak manis untuk berkongsi proses pengajaran mereka secara langsung di medium itu.

Selain itu, pendidik tidak perlu menggunakan pelajar mereka sebagai kandungan TikTok mereka memandangkan hal itu akan menimbulkan salah faham dalam kalangan masyarakat.

Bahkan netizen yang melihat perkongsian sebegitu seakan-akan lebih cenderung untuk meraih populariti.

Kita akui media sosial memiliki manfaat dan kebaikannya sendiri, namun tanpa kawalan kendiri yang baik ia hanya akan membawa keburukan. Justeru, sebagai tenaga pengajar betulkan niat dan jangan ulangi kesalahan sama.

Dalam pada itu, Kesatuan Perkhidmatan Perguruan Kebangsaan Malaysia (NUTP) menasihati golongan pendidik agar menggunakan aplikasi TikTok bagi tujuan pembelajaran dan bukan untuk mempopularkan diri.

Presiden NUTP, Aminuddin Awang, berkata pihaknya menyokong penuh penggunaan media sosial khususnya TikTok jika ia digunakan bagi tujuan pembelajaran namun bukan secara langsung di dalam kelas secara bersemuka.

“Penggunaan media sosial khususnya secara langsung semasa waktu bertugas rasmi adalah sesuatu yang salah, apatah lagi jika ia lebih bersifat mempopularkan diri sendiri.

“Hal ini amat tidak sihat dan menyalahi peraturan serta patut dihentikan. Demi menjaga imej profesion keguruan, pihak pentadbir sekolah dan PPD (Pejabat Pendidikan Daerah) perlu bertindak tegas,” katanya.

Beliau berkata semasa di dalam kelas, guru sepatutnya menumpukan sepenuh perhatian kepada murid yang berada di depan mata secara fizikal.

Aminuddin berkata, ramai guru ketika ini terdiri daripada generasi Y dan Z yang membesar dengan media sosial namun mereka perlu patuh kepada garis panduan berkaitan yang dikeluarkan oleh Kementerian Pendidikan.

Beliau turut menyarankan golongan pendidik agar menggunakan media sosial bagi memuat naik isi kandungan yang berkaitan dengan pendidikan secara ringkas dan padat untuk pengukuhan murid di luar waktu persekolahan.


Era Netanyahu berakhir, Naftali Bennett dilantik PM Israel

Hari ini berakhir era pemerintahan 12 tahun Benjamin Netanyahu sebagai Perdana Menteri rejim Zionis selepas Parlimen Israel meluluskan pembentukan kerajaan gabungan diketuai pemimpin nasionalis berhaluan kanan Naftali Bennett.

Serentak itu Bennett yang mengetuai parti ultra nasionalis yang menguasai enam daripada 120 kerusi Knesset, mengangkat sumpah sebagai Perdana Menteri yang baharu selepas Parlimen Israel menyokong kerajaan gabungannya dengan undi tipis 60 – 59.

Bennett akan mengetuai gabungan lapan parti yang turut disertai wakil Palestin rakyat Israel.

Menerusi perjanjian penggiliran, Bennett akan menjadi Perdana Menteri selama dua tahun, dan kemudian diganti oleh pemimpin pertengahan Yair Lapid

Salah satu rancangan besar kerajaan baharu itu antara lain menghindari pelaksanaan dasar ke atas rakyat Palestin di wilayah yang diduduki secara haram.

Namun, tanpa ada prospek untuk meneruskan rundingan damai yang saksama, rakyat Palestin menganggap tiada apa-apa yang berubah dalam pentadbiran rejim Israel sambil mengatakan kemungkinan Bennett akan meneruskan agenda sama seperti dilakukan Netanyahu.

Apa lagi umum mengetahui Bennett, 49, terkenal dengan sikap kerasnya terhadap rakyat Palestin, malah dia berulang kali menyatakan penolakan terhadap idea untuk mewujudkan sebuah negara Palestin yang merdeka.

Dia juga sebelum ini lebih kerap mendesak rejim Israel supaya merampas seluruh Tebing Barat yang ditawan ketika perang 1967.

Penganalisis politik kanan Al Jazeera, Marwan Bishara, menggambarkan peristiwa itu sebagai ‘perseteruan keluarga’, dengan mengatakan bahawa tidak ada perbezaan ideologi antara perdana menteri lama dan baharu.

“Mereka pada dasarnya tergolong dalam keluarga Zionis sayap kanan yang sama. Perbezaan antara mereka adalah hal peribadi, pendendam,” katanya merujuk kepada Netanyahu dan Bennett.

Netanyahu, ahli politik Israel yang paling dominan daripada generasinya, gagal membentuk kerajaan setelah pilihan raya Israel pada 23 Mac lalu, yang keempat dalam tempoh dua tahun.

Bagaimanapun ahli politik berusia 71 tahun itu kekal mengetuai parti terbesar di Parlimen dan dijangka memberi tekanan kuat kepada kerajaan baharu Bennett.

Malah, Netanyahu boleh kembali berkuasa sekiranya hanya satu sahaja Ahli Parlimen yang menyokong kerajaan baharu Bennett berpaling tadah. – Agensi


1,627 kes semalam, 4 kematian

Jumlah jangkitan baharu Covid-19 di seluruh negara dalam tempoh 24 jam semalam (Sabtu, 8 Oktober 2022) meningkat kepada turun semula kepada 1,627 kes, berbanding 1,788 kes yang direkodkan pada Jumaat, lapor Kementerian Kesihatan (KKM).

Angka itu menjadikan jumlah kumulatif positif Covid-19 sejak Januari 2020 hingga semalam meningkat kepada 4,853,523 kes, dengan 4,794,004 pesakit telah sembuh, termasuk 2,379 yang pulih semalam.

Menurut data laman sesawang Github KKM, daripada jumlah kes baharu itu, 1,168 kes melibatkan individu yang telah menerima suntikan dos penggalak; 282 kes (penerima dua dos); 165 kes (individu tidak divaksinasi); dan 12 kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 23,121 kes masih aktif, turun berbanding 23,877 kes yang dilaporkan sehingga Jumaat.

Daripada jumlah itu, 22,115 pesakit masih menjalani kuarantin di rumah (22,859 pesakit pada Jumaat); 963 dirawat di hospital (980 Jumaat); dan 43 pesakit dimasukkan ke unit rawatan rapi (38 Jumaat), dengan 27 daripadanya memerlukan alat bantuan pernafasan (24 Jumaat).

Tiada pesakit yang kini ditempatkan untuk menerima rawatan di Pusat Kuarantin dan Rawatan Covid-19 Bersepadu (PKRC).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu KKM juga melaporkan empat pesakit meninggal dunia akibat komplikasi Covid-19 semalam, termasuk satu kematian di luar fasiliti kesihatan atau kes ‘brought in death’ (BID).

Dua daripada kes kematian itu dilaporkan di Perak, dengan satu daripadanya adalah kes BID, manakala masing-masing satu kes di Pahang dan Selangor.

Jumlah itu menjadikan sejak Mac 2020 hingga semalam, seramai 36,398 pesakit Covid-19 telah meninggal dunia, termasuk 7,740 kes BID.


Tiga negeri beralih fasa PPN, sektor pelancongan dibuka semula

Tiga negeri – Negeri Sembilan, Pahang dan Johor – beralih fasa Pelan Pemulihan Negara (PPN) berkuat kuasa Jumaat ini, kata Perdana Menteri Datuk Seri Ismail Sabri Yaakob.

Beliau berkata mesyuarat Jawatankuasa Khas Pengurusan Pandemik hari ini bersetuju Negeri Sembilan beralih daripada Fasa 3 kepada Fasa 4, Pahang (Fasa 2 ke Fasa 3), dan Johor (Fasa 1 ke Fasa 2).

“Peralihan fasa ini mengikut garis panduan yang ditetapkan PPN dengan mengambil kira kemasukan ke hospital bagi kes bergejala, penggunaan katil unit rawatan rapi (ICU) serta peratusan lengkap divaksinasi.

“Keputusan ini juga dilakukan berdasarkan penilaian risiko semasa yang dibuat oleh Kementerian Kesihatan Malaysia (KKM) dan Majlis Keselamatan Negara (MKN),” katanya dalam kenyataan hari ini.

Menurut Perdana Menteri, prosedur operasi standard (SOP) bagi negeri-negeri yang memasuki Fasa 2, 3 dan 4 adalah sama dengan yang pernah dikeluarkan sebelum ini.

Antara ketetapan lain yang diputuskan mesyuarat itu hari ini ialah:

1. Kedai runcit, mini market, restoran, stesen minyak dan kedai serbaneka dibenar beroperasi dari jam 6 pagi hingga 12 malam berkuat kuasa 23 September 2021;

2. Membenarkan pembukaan pusat-pusat pelancongan, pulau dan kawasan pelancongan berserta aktiviti rentas negeri dibenarkan dengan syarat mencapai 90 peratus kadar vaksinasi dewasa berdasarkan data dan analisis yang telah dibuat oleh KKM;

3. Operasi perniagaan spa, pusat kesihatan (wellness), dan urut kesihatan dibenarkan kepada pengunjung dan operator yang telah menerima dos lengkap vaksin bermula 1 Oktober 2021;

4. Pusat/premis/produk pelancongan seperti zoo, perladangan, akuarium, snorkeling, selam skuba, pelancongan memancing dan taman rimba, dibenarkan beroperasi di semua fasa PPN berkuat kuasa 1 Oktober 2021 dengan semua pengusaha/operator dan pelawat/pengunjung lengkap divaksin;

5. Kehadiran pekerja bagi setiap perniagaan yang dibenarkan beroperasi adalah pada kapasiti 100 peratus dengan syarat majikan dan semua pekerja lengkap divaksin; dan

6. Warga asing yang tiba di pintu masuk antarabangsa perlu menanggung kos ujian RT-PCR di pintu masuk negara, manakala bagi warganegara adalah percuma.

Perdana menteri berharap kelonggaran yang diberikan itu dapat dimanfaatkan sepenuhnya oleh rakyat dengan menjaga disiplin dan bertanggungjawab.

“Patuhi setiap SOP yang ditetapkan, pakai pelitup muka, amalkan penjarakan fizikal dan sentiasa menjaga kebersihan dan keselamatan diri,” kata Perdana Menteri.


Selepas berakhir MoU, nampaknya UMNO semakin galak desak PRU disegerakan

Memorandum persefahaman (MoU) yang dimerterai dengan Pakatan Harapan (PH) baharu sahaja tamat, tapi nampaknya UMNO sudah tidak sabar mahu pilihan raya umum ke-15 (PRU-15) disegerakan.

Walaupun blok pembangkang yang menandatangani MoU berkata perjanjian tersebut masih sah sehingga Parlimen dibubarkan, namun ia tidak diendahkan oleh UMNO yang beranggapan segala masalah dalam negara ini boleh diselesaikan dengan hanya mengadakan PRU.

Pada Khamis ini, UMNO akan mengadakan mesyuarat Majlis Tertingginya, ironinya ia diadakan sebaik MoU dengan pembangkang berakhir dan spekulasi berlegar-legar tekanan akan dihadapi Perdana Menteri Datuk Seri Ismail Sabri Yaakob pada mesyuarat tersebut.

Sumber dalaman parti memberitahu berkemungkinan besar ahli-ahli MT akan membincangkan isu PRU pada mesyuarat tersebut dan sudah semestinya semua perhatian akan tertumpu kepada Ismail Sabri memandangkan beliau memegang kunci untuk sama ada membubarkan Dewan Rakyat atau pun sebaliknya.

Hala tuju kerajaan dipimpin Ismail Sabri selepas berakhir MoU akan dibincangkan pada Khamis, jadi apakah langkah seterusnya bagi UMNO selepas tidak menyambung MoU dengan PH?

Untuk rekod, Ismail Sabri sebelum ini tidak hadir pada mesyuarat MT yang diadakan pada 24 Jun lalu selepas pemecatan Ahli Parlimen Pasir Salak, Datuk Seri Tajuddin Abdul Rahman daripada badan tertinggi parti itu.

Jun lalu adalah kali terakhir UMNO mengadakan mesyuarat MT dan difahamkan sepatutnya fokus yang akan dibincangkan berkisar isu tarikh PRU, namun tanpa kehadiran Ismail Sabri perkara tersebut tidak dapat dibincangkan.

Tanpa menyambung MoU ia bermakna Ismail Sabri kini tidak terikat lagi dengan perjanjian dengan pembangkang dan bebas menentukan tarikh untuk mengadakan PRU-15 pada bila-bila masa mengikut kehendak UMNO, itu sebenarnya yang dikehendaki oleh kluster mahkamah dalam parti tersebut.

Apabila Ismail Sabri bebas membuat keputusan untuk membubarkan Parlimen, sudah semestinya kluster mahkamah melihat peluang yang terhidang untuk mendesak PRU-15 disegerakan.

Menjelang perbicaraan akhir dalam kes rayuan Datuk Seri Najib Razak pada bulan ini, ditambah pula dengan perbicaraan Datuk Seri Ahmad Zahid Hamidi yang sudah hampir ke penghujung dan bakal diputuskan di mahkamah nanti, nampaknya UMNO tidak mempunyai banyak masa lagi melainkan mencari jalan dengan mempercepatkan PRU-15.

Perkembangan perbicaraan kes Najib juga tidak nampak petanda baik apabila beberapa permohonan yang dikemukakannya sudah ditolak mahkamah; bekas Perdana Menteri itu gagal mendapatkan khidmat peguam diraja atau Queen’s Counsel (QC) dan permohonan untuk menangguhkan kes atas alasan menukar peguam belanya juga ditolak baru-baru ini.

Perbicaraan Zahid juga sedang berjalan dengan tinggal berbaki beberapa saksi yang akan dipanggil sebelum ditamatkan perbicaraan dan menunggu keputusan.

Buat masa ini, Ismail Sabri tidak memberikan gambaran jelas bila PRU-15 akan diadakan, mungkin tahun ini dan mungkin juga tahun depan.

Sebelum ini, Utusan Malaysia sebelum ini melaporkan “Top 5” belum pernah mengadakan pertemuan bagi membincangkan tarikh PRU-15, langkah yang dipersetujui sebelum ini semasa Perhimpunan Agung UMNO Khas lalu.

Nampaknya, pemimpin tertinggi UMNO belum duduk semeja bagi membincangkan tarikh PRU-15 sebagaimana dijanjikan dalam Perhimpunan Agung lalu, jadi bagaimana mahu membubarkan Parlimen apabila tiada kata sebarang perbincangan diadakan lagi?

Dalam perkembangan lain, UMNO sudah mendapat jawapan daripada Jabatan Pendaftaran Pertubuhan (RoS) berhubung permohonan untuk menangguhkan pemilihan parti selepas PRU-15 berlangsung.

Sudah pasti jawapan tersebut akan melegakan UMNO kerana tidak mahu lihat parti mengalami perpecahan dalaman, bagaimanapun yang tidak melegakan rakyat jelata kini adalah apabila UMNO nampaknya berterusan memberi tekanan supaya PRU-15 diadakan walhal diketahui rakyat kini sedang berdepan kesempitan hidup akibat kos sara hidup yang naik dan keadaan ekonomi yang tidak menentu.


RUU halang wakil rakyat tukar parti dibentang hari ini

Pembentangan Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti bakal menjadi tumpuan Dewan Rakyat hari ini.

Rang Undang-undang itu dijangka dibentang oleh Perdana Menteri Datuk Seri Ismail Sabri Yaakob, lapor Bernama.

Sesi libat urus bagi pembentangan rang undang-undang itu bersama Ahli Parlimen kerajaan dan pembangkang telah diadakan pada Isnin dan Selasa sebelum pembentangan serta perbahasan pada hari ini.

Menurut Aturan Urusan Mesyuarat dalam laman sesawang rasmi Parlimen, Rang Undang-Undang Kawalan Produk Tembakau dan Merokok 2022 akan dibentangkan bagi bacaan kali pertama.

Sebelum ini, Menteri Kesihatan Khairy Jamaluddin berkata rang undang-undang itu bakal menjadi pemangkin kepada pengakhiran gejala merokok dalam kalangan generasi belia.

Turut menarik perhatian, isu impak perdagangan negara sejak Perjanjian Perkongsian Ekonomi Komprehensif Serantau (RCEP) berkuat kuasa di Malaysia pada Mac lepas.

Perkara itu dibangkitkan Datuk Ignatius Darell Leiking (Warisan-Penampang) yang bertanyakan Menteri Kanan Perdagangan Antarabangsa dan Industri pada sesi soal jawab.

Selain itu, isu kenaikan gaji anggota penguatkuasaan Jabatan Agama Islam Negeri dibangkitkan Wan Hassan Mohd Ramli (PAS-Dungun) kepada Perdana Menteri pada sesi sama.

Persidangan Dewan Rakyat kali ini berlangsung selama 12 hari hingga 4 Ogos.


Hujan, ribut petir sekarang perkara biasa di Pantai Barat: MetMalaysia

Hujan lebat dan ribut petir yang melanda di kebanyakan kawasan Pantai Barat Semenanjung ketika ini bukan perkara luar biasa atau cuaca ekstrem, kata Ketua Pengarah Jabatan Meteorologi Malaysia (MetMalaysia), Jailan Simon.

Katanya, keadaan cuaca itu berikutan negara kini berada dalam fasa peralihan monsun yang kebiasaannya menyebabkan hujan lebat atau ribut petir untuk waktu singkat, pada waktu petang dan awal malam.

“Setiap tahun perkara (ribut petir) ini berlaku sebenarnya dan selain kilat, ia kadangkala membawa angin kencang sehingga boleh merosakkan struktur bangunan atau pokok tumbang dan sebagainya.

“Agak sukar untuk kami mengatakan cuaca sekarang semakin ekstrem…ini kerana ribut petir sebagaimana yang berlaku semalam (di Kuala Lumpur) pernah berlaku sebelum ini,” katanya.

Kenyataan beliau disiarkan Bernama hari ini.

Beliau berkata demikian mengulas mengenai kejadian banjir kilat di beberapa kawasan sekitar ibu kota semalam, susulan hujan lebat dan ribut petir berterusan sejak 4.30 petang.

Banjir kilat itu menyebabkan kenderaan ditenggelami air serta kesesakan lalu lintas, malah di media sosial juga, orang awam turut berkongsi visual kesan kerosakan harta benda selain struktur bangunan, termasuk gerai khemah peniaga bazar Ramadan roboh dan cermin bangunan pecah akibat dibadai ribut.

Jailan berkata, dalam keadaan ribut petir, angin kencang boleh mencapai kelajuan melebihi 100 kilometer per jam (km/j) yang boleh menyebabkan pokok tumbang serta kerosakan pada struktur bangunan.

Beliau berkata MetMalaysia meramalkan keadaan cuaca tersebut akan berterusan untuk tempoh beberapa hari akan datang dan pada minggu hadapan, situasi cuaca itu dijangka berkurangan.

“Pada minggu depan, keadaan ini mungkin berkurangan apabila angin mula berubah, namun orang ramai termasuk peniaga serta pengunjung di bazar Ramadan dinasihat untuk lebih berhati-hati dan memantau keadaan cuaca,” katanya.

Berdasarkan laporan tinjauan cuaca jangka panjang MetMalaysia pada 30 Mac lepas, fasa peralihan monsun bermula pada 16 Mac dan berterusan sehingga pertengahan Mei 2021 yang menandakan berakhirnya fasa Monsun Timur Laut sejak 11 Nov lepas.

Dalam tempoh itu, Malaysia menerima tiupan angin lemah dari pelbagai arah yang menyebabkan pembentukan ribut petir yang lazimnya melanda negeri di pantai barat dan pedalaman Semenanjung, barat Sabah serta barat dan tengah Sarawak.

Keadaan cuaca tersebut berpotensi menyebabkan banjir kilat serta kerosakan pada struktur yang tidak kukuh.


SPRM sita dua akaun Bersatu

Suruhanjaya Pencegahan Rasuah Malaysia (SPRM) sudah menyita dua akaun Bersatu yang dibekukan pada 12 dan 13 Januari lalu.

Tindakan menyita akaun itu dibuat pada 11 April lalu, kata SPRM dalam satu kenyataan hari ini (20 April 2023).

Sitaan ke atas dua akaun itu dibuat setelah SPRM mengemukakan perintah mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA 2001) kepada pihak bank.

Menurut SPRM, tindakan sitaan dilakukan selepas akaun terbabit dibekukan pada 12 dan 13 Januari lalu, mengikut Seksyen 44 AMLATFPUAA 2001 bagi membantu siasatan terhadap wang yang disyaki daripada hasil haram.

“Susulan itu, SPRM melaksanakan tindakan sitaan itu pada 11 April lalu berhubung siasatan dan pertuduhan terhadap Presiden Bersatu, Tan Sri Muhyiddin Yassin mengikut Akta Suruhanjaya Pencegahan Rasuah 2009 dan AMLATFPUAA 2001,” katanya.

Kenyataan itu menyebut, penjelasan berkenaan adalah bagi menjawab laporan berita akhbar, The Edge CEO Morning Brief pada 19 April lalu, yang bertajuk, ‘Bersatu asks MACC why two accounts still frozen after 90 days’.


Lebih 1,000 kes cacar monyet di 29 negara dilapor kepada WHO

Terdapat lebih daripada 1,000 kes cacar monyet dilaporkan kepada Pertubuhan Kesihatan Sedunia (WHO) yang terus menular di luar negara-negara di Afrika di mana ia lebih kerap merebak.

Ketua Pengarah WHO Tedros Adhanom Ghebreyesus berkata risiko cacar monyet yang berlaku di negara bukan endemik ini adalah nyata, tetapi ketika ini ianya masih boleh dicegah.

Dua puluh sembilan negara telah melaporkan kes cacar monyet, yang bermula pada bulan Mei. Tiada kematian dilaporkan setakat ini.

Pada taklimat media di Geneva, Dr Tedros juga berkata terdapat lebih 1,400 kes disyaki cacar monyet tahun ini di Afrika dengan 66 kematian.

“Ia adalah sesuatu yang malang bagi dunia yang kini terpaksa memberi perhatian kepada cacar monyet kerana ia telah muncul di negara berpendapatan tinggi,” tambahnya.

Beliau berkata wabak itu menunjukkan tanda-tanda penularan di dalam komuniti di beberapa negara.

WHO mengesyorkan orang yang menghidap cacar monyet diasingkan di rumah, katanya.

Ketua teknikal bagi cacar monyet WHO Dr Rosamund Lewis, berkata “hubungan rapat interpersonal” adalah cara utama cacar monyet merebak, walaupun beliau menambah bahawa risiko penularan aerosol belum diketahui sepenuhnya.

Pekerja kesihatan yang menjaga pesakit cacar monyet harus memakai pelitup muka, katanya.

Kes masih kebanyakannya dalam kalangan lelaki yang melakukan hubungan seks dengan lelaki, kata WHO, walaupun ada kes dalam kalangan wanita yang telah dilaporkan.

Agensi Pertubuhan Bangsa-Bangsa Bersatu sedang bekerjasama dengan organisasi termasuk UNAids dan kumpulan komuniti untuk meningkatkan kesedaran dan menghentikan penularan.

Pemberian vaksin selepas terdedah, termasuk untuk pekerja kesihatan atau kenalan rapat, dan pasangan seksual – idealnya dalam tempoh empat hari selepas pendedahan – boleh dipertimbangkan untuk sesetengah negara, tambah WHO.

Vaksin yang digunakan direka untuk melawan cacar, virus berkaitan yang lebih berbahaya yang telah dihapuskan oleh dunia pada 1980, tetapi juga turut berfungsi untuk melindungi daripada cacar monyet.

Pegawai kanan WHO Sylvie Briand berkata agensi itu sedang menilai potensi vaksin yang disimpan untuk melawan cacar dan menghubungi pengeluar serta negara yang sebelum ini telah mengikrarkan vaksin. – Agensi


Seorang ADUN DAP digugur bertanding akan diberi jawatan Pengerusi SPPP, umum Loke

Seorang Ahli Dewan Undangan Negeri (ADUN), Yeoh Soon Hin yang digugur bertanding pada Pilihan Raya Negeri (PRN) bakal dilantik menjadi Pengerusi Suruhanjaya Pelabuhan Pulau Pinang (SPPP) yang baharu.

ADUN Paya Terubong itu tidak akan dicalonkan bertanding semula pada PRN Pulau Pinang nanti, tetapi Setiausaha Agung DAP. Anthony Loke mengumumkan Soon Hin bakal diberi jawatan pengerusi sebuah badan berkanun dibawah Kementerian Pengangkutan.

Selain itu, Loke yang juga Menteri Pengangkutan memaklumkan Soon Hin akan dicalonkan di kerusi Parlimen pada Pilihan Raya Umum Ke-16 (PRU16)) akan datang.

“Bagaimanapun, pelantikan Soon Hin sebagai Pengerusi Suruhanjaya Pelabuhan Pulau Pinang memerlukan sedikit masa kerana proses itu perlu melalui Perdana Menteri, Datuk Seri Anwar Ibrahim serta mendapatkan perkenan Yang di-Pertuan Agong.

“Walaupun saya boleh mengesyorkan, ia mesti mendapat perkenan daripada Agong kerana jawatan Suruhanjaya Pelabuhan Pulau Pinang sangat istimewa.

“Jadi proses (pelantikan) itu akan berlaku cuma akan mengambil sedikit masa,” katanya kepada pemberita selepas Majlis Pengumuman Calon-calon DAP Pulau Pinang dan Kedah di Hotel Jen di sini, hari ini.

Terdahulu, DAP Pulau Pinang mengumumkan 19 calon parti itu yang akan bertanding pada PRN15 dan mereka terdiri daripada 12 penyandang manakala tujuh calon muka baharu.

Bagi memberi laluan kepada muka baharu tujuh penyandang kerusi DUN Pulau Pinang telah digugurkan iaitu P. Ramasamy yang juga Timbalan Ketua Menteri II (Perai); M. Satees (Bagan Dalam); Phee Boon Poh (Sungai Puyu); Soon Lip Chee (Bagan Jermal); Lee Chun Kit (Pulau Tikus); Chong Eng (Pangkalan Kota) dan Soon Hin (Paya Terubong).


Jutaan cari perlindungan ketika Taufan Namadol hampiri Jepun

Lebih empat juta penduduk Jepun diarah mencari perlindungan tatkala taufan paling kuat yang dijangka boleh memusnahkan rumah mula menghampiri kepulauan utama paling selatan, Okinawa, hari ini (18 September 2022).

Pakar kaji cuaca meramalkan Taufan Nanmadol boleh menjadi salah satu ribut tropika paling merosakkan yang melanda Jepun dalam beberapa dekad kebelakangan ini, membawa angin kuat dan banjir merentasi kebanyakan negara.

Perdana Menteri Fumio Kishida pada petang Ahad menggesa penduduk kawasan yang terjejas untuk “berpindah ke tempat yang selamat semasa ia masih peringkat rendah,” ketika beliau mengadakan mesyuarat dengan kakitangan pasukan kecemasan.

“Beri perhatian kepada maklumat cuaca dan maklumat pemindahan, jauhi tempat berbahaya seperti sungai, laluan air dan tempat yang berisiko berlaku tanah runtuh, dan berpindah tanpa teragak-agak jika anda merasakan bahaya walaupun sedikit.”

Agensi Meteorologi Jepun (JMA) berkata taufan itu membawa tiupan angin sehingga 168 batu sejam berhampiran pulau terpencil Minami Daito, tenggara Okinawa.

Beberapa pulau kecil di selatan Jepun juga berada di bawah amaran tsunami petang Ahad selepas gempa bumi melanda Taiwan, menurut agensi penyiar nasional Jepun, NHK. Bagaimanapun, ianya kemudian ditarik balik.

Amaran Tahap 5, yang tertinggi pada skala amaran bencana Jepun, telah dikeluarkan kepada lebih 110,000 orang, menurut NHK, dengan perintah pemindahan Tahap 4 menjejaskan lebih empat juta orang di seluruh Kyushu, pulau paling barat daya Jepun.

Puluhan penerbangan dibatalkan atau dialihkan pada Ahad kerana cuaca buruk, menurut notis yang disiarkan oleh syarikat penerbangan utama Jepun, dan beberapa kawasan terputus bekalan elektrik. Perkhidmatan kereta api peluru ke Kyushu juga digantung, lapor media tempatan.

Ketua Unit Ramalan JMA Ryuta Kurora, emberitahu sidang media bahawa ribut “belum pernah terjadi” – termasuk ombak tinggi, taufan dan rekod hujan – boleh melanda wilayah itu.

Pada jam 4.45 petang waktu tempatan Ahad (3.45 petang waktu Malaysia), pusat taufan itu berada berhampiran Cape Sata, di hujung selatan Kyushu, kata JMA.

Pihak berkuasa sebelum ini menasihatkan penduduk supaya “sangat berhati-hati terhadap taufan, ombak tinggi, dan lonjakan ribut,” bersama-sama dengan tanah runtuh dan banjir. Ombak setinggi 14 meter (46 kaki) diramalkan pada Ahad di beberapa kawasan.

Angin kencang diramalkan berterusan sehingga Isnin di barat Jepun dan “mungkin meruntuhkan beberapa rumah” di Kyushu, agensi itu memberi amaran. “Jaga keselamatan anda sendiri secepat mungkin,” katanya.

Jepun kini berada dalam musim taufan, yang secara rutin membawa lebih daripada sedozen ribut setahun. Pada 2019, Taufan Hagibis menghasilkan rekod hujan yang menyebabkan banjir maut dan tanah runtuh di kawasan berpenduduk tinggi di utara Jepun, mengorbankan lebih 80 orang.

Saintis berkata pemanasan global meningkatkan kekuatan ribut, membawa kejadian cuaca yang lebih kerap dan teruk di seluruh dunia. Penyelidik juga mula mengaitkan faktor ekonomi yang menyebabkan berlakunya perubahan iklim.

Satu kajian yang diterbitkan dalam jurnal Climatic Change tahun ini mengatakan bahawa daripada kira-kira AS$15 bilion nilai kerosakan yang disebabkan oleh Taufan Hagibis di Jepun pada 2019, dianggarkan AS$4 bilion boleh dikaitkan dengan pemanasan global.

Amaran taufan di Jepun menyusul tatkala taufan lautan yang kuat – ribut terkuat dalam beberapa dekad – membadai pinggir barat Alaska, membawa banjir besar kepada komuniti pantai dengan tiupan angin sehingga 90 batu sejam.

Sementara itu, di Puerto Rico, amaran taufan telah dikeluarkan apabila Ribut Tropika Fiona semakin kuat, dengan ahli kaji cuaca memberi amaran ia berkemungkinan besar akan menjadi taufan yang berpotensi menyebabkan tanah runtuh, banjir teruk dan gangguan bekalan elektrik.

Ribut itu telah melanda beberapa pulau Caribbean timur, dengan satu kematian dilaporkan di wilayah Perancis Guadeloupe. Pengawas wilayah Alexandre Rochatte berkata mayat itu ditemui di tepi jalan selepas sebuah rumah dihanyutkan di ibu negara Basse-Terre.

Lebih 20 orang lagi diselamatkan di tengah-tengah angin dan hujan lebat yang menyebabkan 13,000 penduduk terputus bekalan elektrik, dengan ribut meruntuhkan jalan, menumbangkan pokok dan memusnahkan sekurang-kurangnya satu jambatan. – Agensi


Neelofa, keluarga berdepan rakyat Malaysia: Petisyen dilancar di change.org

Sesudah empat kali berdepan undang-undang negara, selebriti yang kini terkenal dengan ‘kedegilan’, Neelofa dan suaminya seorang yang bergelar Pencetus Ummah – PU Riz – kini berdepan dengan rakyat Malaysia yang melancarkan petisyen mendesak kedua-duanya dipenjarakan sebagai pengajaran untuk mereka.

Neelofa atau Noor Neelofa Mohd Noor dan suami, Muhammad Haris Mohd Ismail pagi tadi didakwa di Mahkamah Majistret Seremban dan membuat pengakuan tidak bersalah atas pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB).

Neelofa dibenarkan diikat jamin RM5,000 manakala PU Riz yang berdepan dua pertuduhan dikenakan ikat jamin RM10,000.

Setelah jemu dengan kerenah Neelofa dan suaminya, rakyat Malaysia kini menandatangani petisyen mendesak kedua-duanya dipenjarakan.

Mengariskan empat kesalahan kedua-duanya, petisyen itu ditujukan kepada Polis Diraja Malaysia (PDRM) dan Menteri Dalam Negeri, Datuk Seri Hamzah Zainuddin.

Menurut petisyen di dalam https://www.change.org/ Neelofa adalah selebriti yang telah banyak kali melanggar prosedur operasi standard (SOP) dan menidakkan undang-undang dalam usaha negara menangani pandemik Covid-19.

Kesalahan-kesalahan telah dilakukan tanpa serik menyebabkan wujudnya undang-undang yang ‘double standard’ dikenakan terhadap beliau.

Petisyen itu menggariskan kesalahan-kesalahan melanggar SOP yang telah Neelofa dan keluarganya lakukan iaitu:

1. Majlis Perkahwinan Neelofa & PU Riz di Grand Hyatt – Mac 2021 (tindakan telah diambil)

2. Honeymoom di Langkawi – Mac 2021 (tiada tindakan undang-undang diambil)

3. Rentas negeri ke Nilai 3, Negeri Sembilan tanpa sebab kukuh, sebaliknya ke kedai carpet – Mei 2021 (tiada tindakan undang-undang dikenakan)

4. Neelofa dan seluruh ahli keluarga berkumpul di rumah ketika hari raya Aidilfitri – Mei 2021 (langgar SOP Aidilfitri, tiada tindakan undang-undang diambil)

“Berdasarkan kesalahan-kesalahan berulang ini, kami desak Kerajaan Malaysia & Polis Diraja Malaysia (PDRM) untuk Neelofa segera dipenjarakan tanpa kompromi sebagai isyarat jelas kepada Kerajaan untuk tidak amalkan undang-undang double standard kepada VVIP & orang kenamaan!,” kata petisyen itu.

Setakat ini, lebih 21,416 individu sudh menandatangani petisyen berkenaan.


Singapura cipta kit PCR khusus uji varian Omicron

Syarikat bioteknologi tempatan, BioAcumen Global (BioA) sudah mencipta kit reaksi rantaian polymerase (PCR) Covid-19 yang pertama dan khusus untuk ujian saringan varian Omicron.

Kit Ujian Pengesanan Omicron BioA boleh mengesan varian Omicron dengan lebih khusus selain varian Covid-19 lain sebelum ini.

Ini bermaksud, setiap individu akan mendapat keputusan dari salah satu daripada tiga hasil ujian iaitu sama ada positif Covid-19 dan positif Omicron dengan keputusan negatif Omicron atau negatif Covid-19 dan Omicron.

Buat masa ini, kit PCR hanya berupaya mengesan varian Omicron melalui cara penjujukan gen bagi mengesahkan jenis varian dan mengambil masa tambahan satu hari untuk mendapatkan keputusan.

Dengan adanya kit ujian baharu ini, ia mampu mengesan dan mengenal pasti varian Omicron dengan lebih terperinci dan khusus serta dapat mempercepatkan keputusan ujian tersebut.

Ujian PCR secara amnya akan mengambil masa beberapa jam untuk diproses, dengan mengambil kira masa yang perlu diambil untuk melakukan sampel calitan, logistik dan keputusan hasil ujian.

Ianya juga tidak termasuk dengan tempoh masa yang diperlukan bagi melakukan penjujukan gen tambahan jika perlu.

Selain itu, sesetengah kit PCR yang sedang digunakan kini di firma teknologi perubatan Acumen Diagnostics dan firma bioteknologi MiRXES mampu mengesan kedua-dua varian Delta dan Omicron namun, bagi mengesahkan jika ianya kes positif Omicron, memerlukan ujian penjujukan gen.

Antara kelebihan ujian Omicron BioA ini adalah ia disejukbekukan supaya tidak lagi memerlukan proses penyejukan seperti kit ujian PCR ‘basah’ lain dan ini akan memudahkan simpanan serta ketetapan pengangkutan selain kit itu boleh disimpan pada keadaan suhu bilik sehingga tempoh setahun.

Dengan itu, ujian calitan hanya perlu dimasukkan ke dalam bahan pracampur sebelum adunan itu dimasukkan ke dalam mesin PCR dan hasilnya akan diperoleh dalam tempoh 90 minit selepas sampel calitan diambil.

Sejak Mei lalu, BioA sudah mula menghasilkan kit yang disejukbeku dan melihat pada kemudahan dan kelajuan kit tersebut dalam mengesan varian Omicron, syarikat itu berharap ia dapat digunakan di tempat tertentu seperti di pusat pemeriksaan imigresen.

Kata Pengarah BioA, Jimmy Toh memaklumkan pihaknya sedang berusaha untuk mengkaji bagaimana cara untuk mengurangkan langkah dan masa yang diperlukan untuk menjalankan ujian berkenaan.

“Ini penting untuk memastikan keadaan khususnya di sempadan negara di mana ujian lebih tepat perlu dikendalikan di lokasi terlibat.

“Kita tiada masa untuk menunggu dengan lama keputusan penjujukan untuk mengetahui sekiranya seseorang individu itu positif jangkitan varian Omicron.

Dalam tempoh 24 jam, Singapura hari ini merekodkan 662 kes baharu dan 4 kematian, serta dua kes melibatkan varian Omicron Covid-19 dilaporkan di republik itu.


Rosmah cuba lagi mohon hakim tarik diri, guna firma lain pula

Percubaan kedua Datin Seri Rosmah Mansor memohon Hakim Mohamed Zaini Mazlan menarik diri daripada mendengar kes pengubahan wang haram dan mengelak cukai dihadapinya, adalah satu penyalahgunaan proses mahkamah, kata pihak pendakwaan hari ini.

Ketua pendakwaan Datuk Seri Gopal Sri Ram berkata memandangkan Mohamed Zaini telah menolak permohonan sama supaya beliau menarik diri daripada mendengar perbicaraan itu sebelum ini, ia hanya percubaan ulangan ke atas apa yang gagal tahun lepas.

Bekas Hakim Mahkamah Persekutuan itu berkata Tetuan Geethan Ram memfailkan permohonan supaya hakim menarik diri itu sebelum ini dan kini permohonan sama difailkan oleh firma berbeza dan bermakna pada masa akan datang akan menyaksikan permohonan sama daripada firma lain.

“Ia merupakan penyalahgunaan proses mahkamah, Yang Arif sudah mengeluarkan keputusan ke atas permohonan sama Disember tahun lepas. Permohonan ini tidak boleh diteruskan,” kata Sri Ram memetik laporan Bernama.

Ini adalah kali kedua isteri bekas Perdana Menteri Datuk Seri Najib Razak memfailkan permohonan sama selepas Mohamed Zaini yang merupakan hakim sama di dalam perbicaraan kes hibrid solar Rosmah telah menolak permohonan Rosmah supaya beliau menarik diri daripada mendengar perbicaraan itu pada 14 Disember lepas.

Dalam keputusannya pada 14 Disember itu, Mohamed Zaini berkata berkata beliau berhati-hati untuk memastikan beliau tidak berprasangka terhadap Rosmah dalam kes pengubahan wang haram apabila merujuk kepada kenyataan dalam kes hibrid solar kerana seorang hakim perlu membuat pertimbangan secara berasingan dan bebas terhadap bukti ke atas tertuduh.

“Sebarang dapatan yang saya peroleh dalam kes solar kekal di sana. Ia tanggungjawab saya yang berat atau kepada mana-mana hakim untuk memastikan tertuduh dibicarakan secara adil sebagaimana termaktub dalam Perkara 5 Perlembagaan Persekutuan, katanya.

Sementara itu, peguam Rosmah Datuk Firoz Hussein Ahmad Jamaluddin berkata hujah pendakwaan yang menekankan permohonan ini tidak boleh dikatakan sebagai menyalahgunakan proses mahkamah kerana ia berdasarkan faktor yang berbeza.

“Peranan Hakim Mohamed Zaini dalam beberapa kes jenayah berkaitan keluarga Rosmah termasuk Najib mungkin menyebabkan hakim itu tidak boleh menjalankan fungsi kehakimannya tanpa membuat pengadilan terlebih dahulu ke atas isu-isu, maka ini mengundang bahaya sebenar, iaitu berat sebelah kepada anak guam saya.

“Kelemahan manusia adalah faktor penting untuk dipertimbangkan malah apabila ia menyentuh mereka yang dilatih supaya mempunyai minda adil dan bebas kerana seorang hakim tetap juga seorang manusia,” katanya.

Firoz berkata pembabitan Mohamed Zaini dalam pelbagai kes melibatkan Rosmah mungkin mendedahkan anak guamnya kepada kesilapan mahkamah dan natijahnya mungkin mengurangkan keyakinan orang ramai ke atas badan kehakiman.

Mohamed Zaini kemudian menetapkan 21 Mac ini untuk membuat keputusan permohonan itu.

Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Tentera Filipina kawal bot hantar makanan ke Terumbu Second Thomas

Tentera laut Filipina berjaya menghantar bekalan makanan kepada anggota marin yang mengawal beting yang dipertikaikan di Laut China Selatan hari ini, seminggu selepas pengawal pantai China menggunakan meriam air untuk memaksa bot bekalan berpatah balik, mencetuskan kemarahan dan amaran Manila.

Setiausaha Pertahanan Delfin Lorenzana berkata, dua bot yang membawa anggota tentera laut itu sampai ke stesen marin yang ditempatkan di atas sebuah kapal tentera di Terumbu Second Thomas tanpa sebarang insiden besar.

Bagaimanapun, Lorenzana berkata ketika anggota tentera laut Filipina sedang memunggah bekalan daripada bot tersebut, sebuah kapal pengawal pantai China mengerahkan bot getah bersama tiga anggota yang merakam gambar dan video tentera Filipina.

“Saya telah memaklumkan kepada duta China bahawa kami menganggap perbuatan ini sebagai satu bentuk ugutan dan gangguan,” kata Lorenzana.

Menurutnya, bot yang membawa bekalan tiba di terumbu itu dengan diiringi tentera laut, dengan sebuah pesawat tentera Filipina turut melakukan tinjauan di sekitar terumbu itu yang dikelilingi oleh kapal pengawasan China.

Ketegangan di perairan yang kaya dengan sumber itu semakin memuncak sejak minggu lalu selepas kapal pengawal pantai China melepaskan tembakan meriam air ke arah bot Filipina yang menghantar bekalan kepada marin di Terumbu Second Thomas di Kepulauan Spratly, yang menjadi rebutan kebanyakan negara.

Sementara itu, Manila melahirkan rasa tidak puas hati dan marah terhadap serangan yang memaksa bot Filipina bagi membatalkan misi mereka.

Manakala Beijing menegaskan kapal tersebut memasuki perairan negaranya tanpa kebenaran.

China sebelum ini menuntut hampir semua perairan yang menjadi laluan bagi perdagangan bernilai trilion dolar setiap tahun dengan persaingan hebat dari negara lain seperti Brunei, Malaysia, Filipina, Taiwan dan Vietnam.

Malah, Beijing turut bertindak mengabaikan keputusan Mahkamah Timbang Tara Tetap yang berpangkalan di The Hague pada 2017 bahawa tuntutan yang dilakukan oleh negara itu dibuat tanpa asas. – Agensi


851 pesakit Covid-19 di ICU

Jumlah pesakit Covid-19 yang dimasukkan ke unit rawatan rapi (ICU) dalam tempoh 24 jam sehingga 12 tengah hari tadi bertambah sebanyak lima kes berbanding jumlah yang dicatatkan semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu seramai 851 pesakit dirawat di ICU berbanding 846 pesakit yang dilaporkan semalam.

Beliau berkata daripada jumlah itu 800 kes disahkan positif Covid-19 manakala 51 kes lagi disyaki, kemungkinan dan dalam siasatan KKM.

Menurutnya, seramai 447 pesakit, termasuk 348 yang disahkan dijangkiti Covid-19, memerlukan alat bantuan pernafasan.

Rekod COVIDNOW menunjukkan sehingga semalam 846 pesakit dirawat di ICU dengan 142 pesakit di Selangor; Sabah (132); Sarawak (109); Perak (83); Pulau Pinang (82); Johor (67); Kelantan (57); Kedah (53); Kuala Lumpur (37); Melaka (26); Terengganu (23); Pahang (19); Negeri Sembilan (lapan); Perlis (enam); Putrajaya (dua); dan Labuan 0.

Dr Noor Hisham berkata dalam tempoh sama juga seramai 13,045 pesakit disahkan sembuh menjadikan kumulatif sejak awal tahun lalu meningkat kepada 2,144,681 kes atau 93.1 peratus daripada jumlah keseluruhan 2,303,837 kes positif.

Mengenai jangkitan baharu hari ini, Dr Noor Hisham memaklumkan daripada 9,380 kes yang dikesan, 617 membabitkan rakyat asing, serta 13 kes import.

“Daripada kes harian yang dilaporkan 181 kes atau 1.9 peratus) adalah pesakit kategori 3, 4, dan 5; dan 9,199 kes (98.1 peratus) lagi adalah kategori 1 dan 2,” katanya dalam kenyataan hari ini.

Statistik 5 Oktober 2021.

Beliau turut memaklumkan 11 lagi kluster baharu direkodkan hari ini, membabitkan lima kluster tempat kerja, komuniti (lima) dan satu kumpulan berisiko tinggi, menjadikan keseluruhannya 5,547 kluster yang dikesan sejak tahun lalu.

Sebanyak 4,615 kluster telah ditamatkan dan kini terdapat 932 kluster yang masih aktif,” katanya.

Berdasarkan statistik yang dikeluarkan Kementerian Kesihatan hari ini, Kelantan kekal dengan jumlah kluster terbanyak membabitkan empat kluster komuniti dan masing-masing satu kluster tempat kerja, serta kumpulan berisiko tinggi

Empat kluster komuniti di Kelantan direkodkan Kota Bharu, Tumpat, Pasir Puteh dan Pasir Mas, membabitkan keseluruhan 32 individu yang positif.

Kluster tempat kerja yang dikesan di Kelantan melibatkan jangkitan merebak di daerah Pasir Mas, Tumpat, Machang dan Kota Bharu membabitkan lapan individu daripada 32 yang disaring, manakala kluster kumpulan berisiko tinggi dikesan di Pasir Mas dan Kota Bharu dengan tujuh individu dijangkiti Covid-19.

Johor pula merekodkan tiga kluster tempat kerja di Johor Bahru dan Tangkak membabitkan 52 individu, dan satu kluster di Hulu Selangor melibatkan 23 individu daripada 80 yang telah disaring.

Sementara itu, Negeri Sembilan turut merekodkan satu kluster komuniti di Kuala Pilah dan Jelebu yang melibatkan 20 individu dijangkiti Covid-19 daripada 38 yang disaring.


Perolehan darurat dilaksanakan untuk salur bantuan kepada mangsa banjir, kata Menteri

Bantuan kepada mangsa banjir akan disalurkan dengan segera dan kerajaan akan melaksanakan perolehan darurat untuk memastikan bekalan mencukupi.

Kekurangan keperluan asas menyebabkan banyak mangsa banjir di Pusat Pemindahan Sementara (PPS) terpaksa berdepan kesulitan, ia ditambah dengan jumlah mangsa banjir yang semakin meningkat ditempatkan di pusat tersebut.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali, berkata penghantaran bekalan tambahan sudah dibuat oleh Jabatan Kebajikan Masyarakat (JKM).

Katanya, ia diselaraskan bersama rakan pertubuhan bukan kerajaan (NGO) dan Jawatankuasa Pengurusan Bencana Negeri (JPBN) serta Jawatankuasa Pengurusan Bencana Daerah (JPBD).

“Agensi Pengurusan Bencana Negara (NADMA) membantu JKM melaksanakan perolehan darurat bagi menambah keperluan ini dan bantuan turut digerakkan dari stor pangkalan negeri yang tidak terkesan banjir.

“JPBN turut membuat pembelian tambahan barangan keperluan menggunakan dana Kumpulan Wang Amanah Bencana Negara (KWABN) yang diselaraskan NADMA.

“Semua pihak disaran peka dengan amaran Jabatan Meteorologi (MetMalaysia) menerusi myCUACA dan maklumat banjir MyPublicInfobanjir daripada Jabatan Pengairan dan Saliran (JPS),” katanya dalam kenyataan di sini, hari ini.

Armizan berkata, Segamat menjadi kawasan paling teruk terjejas dengan 13,358 mangsa daripada 3,921 keluarga yang ditempatkan di 77 PPS.

“Mangsa banjir di Johor membabitkan sembilan daerah iaitu Batu Pahat, Johor Bahru, Kluang, Kota Tinggi, Mersing, Muar, Pontian, Segamat dan Tangkak.

“Setakat ini, mangsa berjumlah 37,198 orang daripada 10,746 keluarga yang berada di 238 PPS,” katanya.

Armizan turut menasihatkan mereka yang terkesan dengan banjir supaya tidak bertangguh berpindah ke PPS sekiranya menerima arahan pihak berkuasa.

Katanya, NADMA sudah diarah memastikan semua Pusat Kawalan Operasi (PKOB) peringkat negeri dan daerah terbabit bersiap sedia.

“Pusat Kawalan Bencana Negara (NDCC) beroperasi 24 jam sehari untuk memantau dan membuat penyelarasan bersama semua agensi dan pihak terbabit dengan pengurusan bencana,” katanya.

Beliau berkata, laporan NDCC merekodkan enam episod hujan lebat berlaku dengan yang keenam bermula pada 25 Februari lalu.

Armizan berkata, luruan monsun dijangka berterusan sehingga Isnin ini dengan hujan berterusan diramal di selatan Semenanjung manakala ribut petir di barat Sarawak.

“Enam negeri terkesan banjir setakat ini dengan 21 daerah iaitu Johor (sembilan), Pahang (enam), Negeri Sembilan (dua), Melaka (dua), manakala Sarawak dan Selangor masing-masing satu daerah.

“Jumlah keseluruhan mangsa ialah 40,648 orang daripada 11,776 keluarga di 274 PPS,” katanya.

Armizan berkata, sejak bermulanya Monsun Timur Laut 2022/2023 pada November 2022 sehingga 3 Mac lalu, seramai 183,454 mangsa daripada 52,857 keluarga direkodkan.


6,342 kes, 12 kematian semalam

Sebanyak 6,342 jangkitan baharu Covid-19 direkodkan dalam tempoh 24 jam semalam (Jumaat, 22 April), meningkat sedikit berbanding 5,899 kes yang dicatat pada Khamis.

Sejumlah 3,814 daripada kes baharu itu melibatkan individu yang telah menerima suntikan dos penggalak; 1,509 (menerima dua dos); 712 (tidak divaksinasi); dan 307 (belum lengkap divaksinasi.

Jumlah jangkitan baharu itu menjadikan kumulatif positif sejak Januari 2020 hingga semalam meningkat kepada 4,421,443 kes, dengan 4,300,558 pesakit telah sembuh, 85,404 kes masih aktif, dan 35,482 kes kematian direkodkan.

Daripada jumlah kes aktif itu, 83,528 pesakit masih menjalani kuarantin di rumah; 127 ditempatkan di PKRC; 1,657 dimasukkan ke hospital; dan 91 dirawat di unit rawatan rapi (ICU) dengan 61 daripadanya memerlukan alat bantuan pernafasan.

Data laman sesawang Github Kementerian Kesihatan (KKM) menunjukkan sembilan negeri merekodkan peningkatan jangkitan semalam berbanding Khamis, tetapi nisbah adalah kecil.

Berikut adalah negeri yang mencatat peningkatan jangkitan semalam berbanding Khamis:

Sehingga semalam, Selangor merekodkan kumulatif positif sebanyak 1,325,483 kes, dengan 1,265,220 pesakit telah pulih; 10,612 kes kematian; dan 49,651 kes masih aktif, termasuk 49,083 pesakit masing menjalani kuarantin di rumah.

Selain itu, seramai 38 pesakit ditempatkan di PKRC; 494 dimasukkan ke hospital; dan 36 dirawat di ICU, dengan 21 daripadanya memerlukan alat bantuan pernafasan.

Smentara itu, KKM juga memaklumkan seramai 12 pesakit meninggal dunia akibat komplikasi Covid-19 semalam, termasuk dua kematian diluar fasiliti kesihatan (BID).

Jumlah itu menjadikan kumulatif kematian sejak Mac 2020 sebanyak 35,482 kes, termasuk 7,511 kes BID.

Johor dan Melaka masing-masing mencatat tiga kematian diikuti masing-masing dua di Pulau Pinang serta Selangor dan masing-masing satu di Sabah serta Sarawak.

Berikut adalah jumlah kes kematian mengikut negeri sejak Mac 2020 hingga semalam:

Pecahan kes berkaitan Covid-19 di setiap negeri sehingga 22 April 2022.


Sudah kalah PRU, kini Asyraf gesa singkir pengkhianat dalam UMNO pula

Pengkhianat yang masih berada dalam UMNO perlu disingkirkan, kata Datuk Asyraf Wajdi Dusuki.

Ketua Pemuda UMNO yang kalah tiga kali dan terbaharu kalah pada Pilihan Raya Umum Ke-15 (PRU-15) membuat gesaan tersebut bagi memastikan parti tidak berpecah pada masa akan datang walaupun punca kekalahan sebenar adalah disebabkan kedegilan pemimpin UMNO itu sendiri.

Ketua Pemuda UMNO, Datuk Dr. Asyraf Wajdi Dusuki menyifatkan, tindakan itu perlu diambil kerana kelompok itu berisiko menimbulkan lebih banyak perpecahan parti di masa akan datang.

“Realitinya 2018 kita kalah kerana fitnah dan 2022 kita kalah kerana berpecah. Sedarlah, ini adalah ulangan kepada ibrah peperangan yang asalnya kita menang tapi kerana kita culas mentaati perintah pemimpin.

“Taati perintah pemimpin tatkala susah mahupun senang, mempertahankan pemimpin sama ada yang kita suka ataupun dibenci. Pemuda UMNO tidak pernah berganjak dengan pendirian untuk terus mempertahankan institusi kepimpinan parti without fear or favor.

“Pemuda UMNO tidak boleh bersikap hipokrit melambung pemimpin tatkala menang tapi memijak lumat pemimpin tatkala jatuh kecundang. Justeru, Pemuda UMNO mendesak agar saki baki pengkianat parti yang selama ini menjadi api dalam sekam gunting dalam lipatan, mengutamakan diri dari parti agar disingkirkan terus daripada menjadi barah yang merosakkan seluruh organ dan jasad parti,” katanya ketika menyampaikan ucapan dasar Perhimpunan Agung UMNO hari ini.

Pada masa sama, katanya, masih wujud api dalam sekam, gunting dalam lipatan dan musuh dalam selimut berada dalam parti sehingga ke hari ini.

“Mereka berkempen dalam PRU-15 dengan cara mengutuk parti dan presidennya sendiri. Tak pernah terbayang dek akal kita bagaimana pemimpin sudah berpuluh-puluh tahun hidup mewah di atas keringat dan air mata ahli parti tetapi kali ini memilih memburukkan parti dan kepimpinan hanya kerana mereka tidak lagi menjadi calon.

“Sesetengah calon pula memilih menjadi hero dengan mencerca parti sendiri. Dijaja kononnya mengundi beliau bermakna undi untuk memulihkan UMNO yang sesat, rosak dan korup seolah-olah dia lah satu-satunya paling suci, paling sempurna dan paling hebat segala-galanya.

“Apa hodoh sangatkah UMNO yang menatang mereka sehingga sesetengahnya dapat beberapa kali jadi menteri. Apa busuk sangatkah kepimpinan kalau mereka berulang-ulang kali khianat masih diberi tempat oleh parti,” katanya.

Justeru, katanya, jika golongan itu terus wujud dalam UMNO dan Barisan Nasional (BN), ia dikhuatiri menjejaskan lagi kedudukan parti di masa akan datang.

“Bagaimana rakyat nak percaya UMNO dan BN mampu memimpin negara. Bagaimana rakyat nak yakin bahawa kita boleh bawa kestabilan jika pemimpin atasan hanya sibuk bercakaran. Bagaimana rakyat nak mengundi BN jika kita sendiri berpecah belah, saling kata mengata kluster itu..kluster ini,” katanya.


Anwar perlu letak jawatan atau kami keluar PH, kata seorang ADUN DAP

Datuk Seri Anwar Ibrahim perlu meletak jawatan sebagai Ketua Pembangkang atau DAP perlu menimbang keluar daripada Pakatan Harapan (PH) jika beliau enggan berundur, kata seorang Ahli Dewan Undangan Negeri (ADUN) DAP.

ADUN Bilut (DAP), Lee Chin Chen menggesa supaya PH mencari pengganti baharu dan bukan bergantung semata-mata kepada Anwar yang dilihatnya gagal dalam memimpin blok pembangkang itu dengan baik selepas kekalahan Pilihan Raya Negeri (PRN) Melaka.

“Izinkan saya menjelaskan hujah saya secara jelas terlebih dulu: Saya berharap Anwar akan melepaskan baton kepimpinan, berada di belakang kepimpinan dan membantu pengganti generasi baru mencapai tahap yang baru.

“Saya menyeru Anwar berundur sebagai Ketua Pembangkang supaya PH boleh memilih pengganti baru. Marilah kita meneroka hala tuju dan konsensus baru kita serta menentang konservatif agama dalam pakatan sayap kanan Melayu,” katanya dalam satu hantaran di Facebook hari ini.

Jika Anwar masih tidak mahu meletak jawatan, Chin Chen berkata sudah tiba masanya DAP keluar daripada gabungan tersebut dan mencari bentuk kerjasama dengan gabungan yang lain.

“Sekiranya tiada harapan untuk PH reset semula, kepimpinan DAP mesti mempertimbangkan untuk keluar daripada gabungan itu dan mencari kerjasama lain bagi memastikan negara mempunyai parti pembangkang yang setia mempertahankan kepelbagaian dan politik sekularisme.

“Sebelum ini, PH sudah lebih setahun taaasub dengan permainan angka. Jika kita gagal menghentikan ini selepas kekalahan pilihan raya Melaka dan mengkaji semula hala tuju kita, jika kita terus membanding-bandingkan diri kita secara membuta tuli dengan parti politik Melayu, kita akan hanya mengulangi kekalahan dalam pilihan raya Melaka,” katanya.

Ujarnya lagi, keputusan PRN Melaka adalah tamparan kepada PH.

PRN itu menyaksikan Barisan Nasional (BN) mencapai kemenangan besar dengan memenangi 21 kerusi dan memperoleh majoriti dua pertiga kerusi Dewan Undangan Negeri (DUN).

PH hanya berjaya memenangi lima kerusi, manakala PKR tewas di semua kerusi ditandinginya.

Keputusan Anwar yang berdegil mahu meletak calon ‘katak berprinsip’ dalam PRN Melaka mendapat tentangan DAP namun beliau tidak menghiraukan dengan meneruskan juga rancangannya itu.


Calon Ismail Sabri sebagai PM semula selepas PRU bukan Zahid: UMNO Lipis

UMNO Bahagian Lipis bersetuju sekiranya Datuk Seri Ismail Sabri Yaakob dicalonkan semula sebagai Perdana Menteri selepas Pilihan Raya Umum Ke-15 (PRU15) kelak.

Ketua UMNO Bahagian Lipis Datuk Seri Abdul Rahman Mohamad berkata Ismail Sabri yang merupakan Naib Presiden UMNO juga perlu diberi peluang memimpin dan mentadbir negara sehingga habis penggal, menurut laporan Bernama.

“Kerana apa? Kerana kita perlu buktikan kepada rakyat bahawa tiada pemimpin daripada parti lain yang boleh mentadbir dengan baik selain daripada parti UMNO dan Barisan Nasional (BN), kita perlu berikan sokongan padu kepada Perdana Menteri (Ismail Sabri).

“Tiada sebab kita perlu adakan PRU lebih awal, sedangkan kita perlukan lebih masa untuk beri keyakinan kepada rakyat, kita perlukan lebih masa kerana Bajet 2022 baharu sahaja diluluskan dan ia perlu ditunjukkan dan dibuktikan keterampilannya kepada rakyat.

“Disebabkan itulah kita perlu menyokong penuh kepimpinan Perdana Menteri sehingga selesai penggal atau sehingga PRU15, malahan bersetuju jika dicalonkan semula sebagai Perdana Menteri selepas PRU15 nanti,” katanya ketika berucap merasmikan Mesyuarat Perwakilan UMNO Bahagian Lipis di Wisma UMNO Lipis dekat sini hari ini.

Sementara itu, Abdul Rahman yang juga Ahli Parlimen Lipis menyeru supaya UMNO mendekati golongan muda melalui platform antara lain media sosial seperti aplikasi TikTok.

Menurutnya undi 18 menjadi penentu pada PRU akan datang dan sekiranya ahli UMNO tidak memberi perhatian serius, tidak mustahil sekali lagi parti berkenaan akan dilanda badai dan tumbang dalam PRU itu kelak.

“Kita perlu dekati mereka, perlu curi dan tambat hati mereka. Kita dekati mereka bukan sahaja melalui sentuhan fizikal tetapi kita gunakan media sosial sebagai salah satu langkah untuk memahami golongan ini. Disebabkan inilah kita perlu seiring dengan pemikiran anak muda, tetapi ada aturannya agar ia tidak terpesong daripada matlamat asal,” katanya.

Menurut Abdul Rahman, proses demokrasi melalui Pilihan Raya Negeri yang sedang berlangsung di Sarawak hari ini juga penentu kepada landskap politik negara dan penerimaan rakyat terhadap BN.

Katanya kemenangan di Melaka membuktikan bahawa rakyat sudah mula menyambut baik BN namun parti itu tidak boleh berada di zon selesa dan mesti berusaha lebih bagi menghadapi PRU akan datang.

“Baru-baru ini kita telah selesai menghadapi PRN Melaka. Alhamdulillah kita telah dapat membentuk kerajaan BN di Melaka. Marilah kita bersedia dan mula bergerak untuk menghadapi peperangan besar dalam PRU15 yang akan datang,” katanya.


Pakej bantuan, rangsangan RM330 bilion sudah disalurkan kepada rakyat

Lebih RM330 bilion atau kira-kira 62 peratus telah disalurkan daripada lapan pakej bantuan dan rangsangan ekonomi bernilai RM530 bilion, sekali gus memberi manfaat kepada 20 juta rakyat dan 2.4 juta perniagaan setakat 24 Sept lepas, kata Menteri Kewangan Tengku Datuk Seri Zafrul Abdul Aziz.

Beliau berkata kesemua pakej bantuan dan rangsangan ekonomi itu merangkumi langkah fiskal dan bukan fiskal.

“Kerajaan telah mengambil langkah proaktif dan segera untuk menangani krisis Covid-19, terutama dalam memenuhi keperluan sistem kesihatan awam, membantu rakyat yang terjejas dan menyokong kelangsungan perniagaan,” katanya di Dewan Rakyat hari ini lapor Bernama.

Beliau berkata demikian bagi menjawab pertanyaan Lim Guan Eng (DAP-Bagan) mengenai jumlah yang dibelanjakan berbanding dengan yang diperuntukkan sejak pandemik Covid-19 melanda Malaysia.

Oleh kerana situasi Covid-19 bersifat dinamik, adalah wajar bagi kerajaan untuk sentiasa berwaspada terhadap perkembangan semasa dan berdasarkan Belanjawan 2021, unjuran defisit adalah 5.4 peratus, katanya.

“Namun, kerajaan telah mengambil pendirian dasar fiskal yang mengembang dalam mengatasi krisis Covid-19. Oleh itu, defisit untuk tahun ini dijangka mencecah antara 6.5 hingga 7.0 peratus,” katanya.

Tengku Zafrul berkata setakat 15 Sept, daripada jumlah peruntukan RM322.5 bilion di bawah Belanjawan 2021, RM216 bilion atau lebih 66 peratus telah dibelanjakan seperti yang dirancang.

Bagi menampung suntikan fiskal tambahan khusus untuk menangani krisis Covid-19, kerajaan telah membiayai langkah pakej rangsangan ekonomi melalui Kumpulan Wang Covid-19 (KWC), katanya.

Beliau berkata setakat pertengahan September 2021, nilai keseluruhan yang telah dibelanjakan di bawah KWC telah mencecah RM60 bilion, atau lebih daripada 90 peratus siling semasa KWC bernilai RM65 bilion.

“Mengambil kira keperluan tambahan, kerajaan akan membentangkan dalam dewan yang mulia ini untuk meningkatkan lagi had siling KWC daripada RM65 bilion kepada RM110 bilion.

“Ini bertujuan membiayai bantuan dan sokongan tambahan bagi tahun ini dan selanjutnya,” katanya.

Tengku Zafrul berkata kerajaan juga telah menyediakan peruntukan sebanyak RM33 bilion sebagai bantuan tunai langsung kepada rakyat.

Selain itu, semasa menjawab pertanyaan Lim mengenai usaha kerajaan untuk membawa balik wang yang di simpan di luar pesisir seperti yang dinyatakan di dalam ‘Pandora Papers’, beliau berkata mana-mana individu boleh membuka akaun dengan bank berlesen, termasuk akaun luar pesisir.

Bagaimanapun proses usaha wajar pelanggan hendaklah lulus seperti yang disyaratkan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram, katanya.

Beliau menegaskan sektor kewangan negara tidak mempunyai kelemahan dari segi perundangan kewangan dan sektor ini dikawal selia oleh Bank Negara Malaysia melalui Akta Perkhidmatan Kewangan 2013 dan Akta Perkhidmatan Kewangan Islam 2013.

“Manakala aktiviti kewangan luar pesisir dikawal selia oleh Lembaga Perkhidmatan Kewangan Labuan mengikut penguatkuasaan Akta Perkhidmatan Kewangan dan Sekuriti Labuan 2010 dan juga Akta Perkhidmatan Kewangan Sekuriti Islam Labuan 2010,” katanya.

Beliau berkata penyiasatan yang dibuat oleh International Consortium of Investigative Journalists (ICIJ) adalah berasaskan kebocoran rekod sulit 14 penyedia perkhidmatan profesional luar pesisir kepada individu atau syarikat untuk menubuhkan syarikat tidak aktif, yayasan atau entiti lain di negara yang mempunyai kelemahan dalam perundangan kewangan.


Presiden Sri Lanka kini berada di Singapura selepas melarikan diri

Kementerian Luar Singapura (MFA) hari ini mengesahkan Presiden Sri Lanka Gotabaya Rajapaksa dibenarkan masuk ke Singapura atas kapasiti lawatan peribadi.

“Beliau tidak meminta suaka mahupun diberikan suaka. Singapura secara amnya tidak meluluskan permintaan bagi mendapatkan suaka,” kata jurucakap MFA menjawab pertanyaan media, lapor Bernama.

Rajapaksa dilaporkan berlepas ke Singapura dari Maldives pada petang Khamis (14 Julai), selepas melarikan diri dari Sri Lanka.

Beliau tiba dengan penerbangan Saudia dan mendarat di lapangan terbang Changi pada 7.17 malam, lapor sebuah media tempatan.

Sri Lanka menghadapi kebuntuan politik akibat krisis ekonomi terburuk yang melanda negara itu sejak mencapai kemerdekaan pada 1948.

Dalam tunjuk perasaan antikerajaan yang memuncak pada Sabtu, aktivis di Colombo menguasai kediaman presiden dan perdana menteri, menuntut mereka meletak jawatan.

Rajapaksa, yang meninggalkan negara itu lewat Selasa, melantik Perdana Menteri Ranil Wickremesinghe sebagai presiden sementara.

Wickremesinghe telah mengisytiharkan darurat di seluruh negara dan perintah berkurung di Colombo.

Parlimen akan mengadakan pilihan raya presiden pada 20 Julai dan melantik kerajaan sementara yang akan berkuasa sehingga pilihan raya umum akan datang.


Perancis bakal berdepan gelombang keenam Covid-19 Januari

Perancis mungkin telah mencapai kemuncak gelombang kelima Covid-19, kata Menteri Kesihatannya, Olivier Veran, ketika pakar kesihatan mula menjangkakan permulaan gelombang keenam pada Januari.

“Nampaknya kita telah mencapai kemuncak wabak… kemuncak yang sangat tinggi… 50,000 jangkitan setiap hari sekarang. Ia adalah yang tertinggi yang kita alami sejak permulaan wabak itu,” kata Veran kepada Parlimen Perancis.

Katanya krisis kesihatan di negara itu berkemungkinan bertambah buruk dengan jangkaan peningkatan kemasukan ke hospital dalam tempoh dua minggu akan datang.

Kebimbangannya disuarakannya di tengah-tengah pengesanan kes varian Omicron, yang pertama kali dikesan di Afrika Selatan dan mampu menular dengan pantas.

Bercakap kepada agensi berita FranceInfo, jurucakap kerajaan Perancis, Gabriel Attal mengesahkan 133 kes varian Omicron telah dikenal pasti setakat ini dan mungkin terdapat lebih banyak lagi.

Walaupun angka ini lebih rendah daripada jumlah kes di United Kingdom (UK), di mana varian bertanggungjawab untuk 40 peratus daripada kes Covid-19, pakar percaya Perancis boleh mengalami situasi sama dalam beberapa minggu mendatang.

Serentak itu, Perancis mempertimbangkan untuk mengetatkan kawalan terhadap pengembara dari Britain, di mana varian Omicron menular kelihatan semakin cepat merebak, kata Attal.

“Mengenai Britain, peraturan semasa ialah menunjukkan ujian negatif kurang daripada 48 jam untuk memasuki Perancis,” katanya.

Pakar Epidemiologi Pascal Crepey berkata Omicron merebak lebih cepat daripada varian Delta dan menjejaskan populasi yang dipercayai kebal sehingga kini.

“Memandangkan varian itu sudah ada di negara ini, tiada sebab untuk membayangkan bahawa apa yang berlaku di UK tidak akan berlaku di sini,” katanya di BFMTV.

Ketua Pengarah Bantuan Awam – Hospital Paris (AP-HP), Martin Hirsch dalam temu bual dengan berita RTL berkata gelombang Covid-19 keenam akan bermula pada Januari.

Walaupun kadar vaksinasi di Perancis tinggi, orang ramai mesti mengekalkan kewaspadaan ketika pertemuan keluarga dan perhimpunan musim cuti dan perayaan Tahun Baharu kerana jika tidak, hospital akan menjadi terlalu sesak, katanya. – Agensi


3 kali runding UMNO Pahang tolak perpaduan ummah, rela ikut DAP

Timbalan Presiden PAS Datuk Seri Tuan Ibrahim Tuan Man menjelaskan Badan Perhubungan UMNO Negeri menolak penyatuan ummah antara Perikatan Nasional dan Barisan Nasional (BN) dalam pembentukan kerajaan negeri Pahang.

UMNO dan BN yang menang 16 kerusi Dewan Undangan Negeri (DUN) sebaliknya bersetuju bekerjasama dengan Pakatan Harapan (PH) yang dimonopoli DAP yang menang hanya lapan kerusi, berbanding Perikatan Nasional (17 kerusi).

Menurut Tuan Ibrahim beliau berbincang dengan Pengerusi Badan Perhubungan UMNO Pahang Datuk Seri Wan Rosdy Wan Ismail bagi membentuk kerajaan bersama Perikatan Nasional dan BN.

“Oleh kerana DUN Pahang tergantung, dan pembentukan kerajaan negeri tidak dapat dilakukan, usaha dibuat bagi mencari jalan supaya ianya diselesaikan sebaik mungkin.

“Bagi Perikatan Nasional kami melihat bahawa perlunya muafakat dua parti besar iaitu BN dan Perikatan Nasional bagi membentuk Kerajaan Negeri Pahang,” katanya dalam kenyataan hari ini.

Tuan Ibrahim yang juga ADUN Cheka itu berkata pertemuan pertama turut dihadiri Naib Presiden PAS Datuk Idris Ahmad.

“Dalam pertemuan itu kami bersedia menawarkan kerusi menteri penuh kepada Wan Rosdy dengan melantiknya sebagai Senator, sekiranya Perikatan Nasional membentuk kerajaan Pusat, jika beliau berminat atau dia kekal sebagai Menteri Besar.

“Walaupun dia mempunyai 16 kerusi dan Perikatan Nasional, 17, tetapi kami pertimbangkan untuk jalan penyelesaian bahawa pembentukan Kabinet atau Exco Pahang adalah sama banyak iaitu 50 Perikatan Nasional dan 50 BN.

“Oleh kerana beliau ditawarkan jawatan Menteri Besar, maka kami mencadangkan jawatan Speaker DUN diberi kepada Perikatan Nasional, manakala Timbalan Speaker (BN).

“Timbalan Menteri Besar ataupun Timbalan kepada Menteri Besar adalah daripada Perikatan Nasional. Manakala Exco lima daripada BN dan lima daripada Perikatan Nasional. Selain itu kita cadangkan tiga kerusi ADUN dilantik daripada Perikatan Nasional dan dua daripada BN,” katanya lagi.

Tuan Ibrahim berkata Wan Rosdy memaklumkan bahawa PH juga menawarkan kepada beliau kerusi Menteri Besar.

Menurutnya pertemuan kedua diadakan dengan Perikatan Nasional bersedia berkompromi dengannya bagi mewujudkan sebuah kerajaan perpaduan ummah.

Katanya beliau dimaklumkan bahawa mesyuarat Badan Perhubungan BN Pahang memutuskan bahawa BN kekal bersama PH Pahang.

“Yang di-Pertuan Agong bersama Pemangku Raja Pahang telah pun memanggil kami berdua untuk bertemu di Istana Negara. Dalam pertemuan itu saya jelaskan bahawa pendirian kami daripada PPerikatan Nasional, bersetuju supaya kerusi Menteri Besar diberi kepada BN, tetapi dengan kapasiti lima Exco daripada Perikatan Nasional dan lima daripada BN.

“Bagaimanapun Wan Rosdy maklumkan pada Tuanku bahawa Perhubungan UMNO membuat keputusan untuk bekerjasama dengan PH dan menolak Perikatan Nasional. Tuanku minta supaya kami bincang lagi kali terakhir kerana baginda melihat bahawa perlunya kerjasama semua parti.

“Tapi dalam pertemuan terakhir di Syahzan dengan Tuanku Agong bersama dengan Pemangku, kami diberitahu bahawa Wan Rosdy maklumkan pada kami kalaupun Perikatan Nasional ingin bersama, dia hanya menawarkan satu kerusi Exco sahaja.

“Dan saya memaklumkan kepada Tuanku bahawa kami menolak disebabkan Perikatan Nasional mempunyai 17 kerusi, sedangkan PH yang ada lapan kerusi diberi dua jawatan Exco. Jadi saya rasa ini sangat tidak adil dan kita buat keputusan bahawa kita kekal sebagai pembangkang,” katanya.

Tuan Ibrahim berkata dengan penjelasan itu beliau yakin masyarakat dapat mengetahui bagaimana proses perundingan sebanyak tiga kali diadakan dengan Wan Rosdy bagi mewujudkan sebuah kerajaan perpaduan ummah model negeri Pahang.

Berikut adalah ADUN Perikatan Nasional di DUN Pahang:

ADUN UMNO:

ADUN PH:


Pengikut setia Najib dijemput ke mesyuarat MT ganti tempat Tajuddin

Seorang pengikut setia bekas Perdana Menteri Datuk Seri Najib Razak dijemput menghadiri mesyuarat Majlis Tertinggi (MT) UMNO yang akan diadakan malam ini.

Bekas pegawai khas Najib, Isham Jalil mengesahkan menerima jemputan daripada Setiausaha Agung UMNO, Datuk Seri Ahmad Maslan ke mesyuarat MT malam ini, ia selepas penyingkiran Ahli Parlimen Pasir Salak Datuk Seri Tajuddin Abdul Rahman daripada badan tertinggi parti itu.

Dalam hantaran Facebooknya, Isham berkata menerima jemputan tersebut dan akan menghadiri mesyuarat malam ini.

Dengan perkembangan terbaharu ini, tempat Tajuddin yang dilihat sebagai orang kuat Perdana Menteri Datuk Seri Ismail Sabri Yaakob bakal digantikan dengan budak suruhan Najib.

Tajuddin disingkirkan sebagai Ahli MT pada Selasa menerusi sepucuk surat yang dihantar Ahmad.

Awal hari ini, Presiden UMNO Datuk Seri Ahmad Zahid Hamidi mempertahankan tindakan yang diambil terhadap Ahli Parlimen Pasir Salak, bagaimanapun tidak menjelaskan secara terperinci alasan penyingkirkan tersebut sebaliknya meminta media bertanya sendiri kepada Tajuddin.

“Dalam hal ini, saya sangat berlapang dada, jika secara peribadi (keputusan) saya tidak dipersetujui, secara peribadinya. Tetapi apabila keputusan parti tentukan, maka kita harus menerima apa saja keputusan yang dibuat oleh parti.

“Saya fikir, tanyalah diri beliau sendiri. Tidak adil kalau saya memberi tahu secara umum kenapa, tetapi tentunya beliau tahu apa yang beliau lakukan kepada parti.

“Itu sebabnya (Tajuddin digugurkan). Kena tanya beliau sendiri apa kenyataan yang beliau sudah buat. Apakah bahan ucapan beliau atau ceramah atau bahan yang sudah dinyatakan dalam mesyuarat tertutup. Tanya beliau sendiri,” katanya.

Isham sebelum ini pada 3 Jun lalu dipecat Barisan Nasional (BN) Selangor sebagai ketua penerangannya di negeri itu.


10 saksi sudah dirakam keterangan SPRM

Suruhanjaya Pencegahan Rasuah Malaysia (SPRM) Perak telah merekodkan keterangan 10 individu bagi membantu siasatan berhubung isu penjualan tanah pembinaan lapangan terbang antarabangsa di Seri Iskandar.

Pengarah SPRM Perak Datuk Mohd Fauzi Mohamad berkata mereka terdiri daripada pegawai Perbadanan Kemajuan Negeri Perak (PKNP) dan kerajaan negeri, bekas Exco kerajaan negeri serta pegawai Pejabat Tanah dan Galian, lapor Bernama.

“Seorang Ahli Lembaga Pengarah PKNP merangkap bekas Penasihat Undang-Undang Negeri juga telah dirakam kenyataannya. SPRM hari ini akan merakam keterangan seorang lagi Ahli Lembaga Pengarah PKNP yang turut hadir dalam mesyuarat Ahli Lembaga Pengarah berkaitan perbincangan penjualan tanah PKNP,” katanya ketika dihubungi Bernama hari ini.

Beliau berkata pihaknya dijangka merakam kenyataan seorang lagi saksi penting dalam masa terdekat sebelum kertas siasatan dikemukakan kepada Timbalan Pendakwa Raya untuk penelitian.

Menurutnya setakat ini tiada penahanan terhadap mana-mana individu yang dikatakan terlibat dengan kesalahan berkaitan penjualan tanah lapangan terbang itu dan siasatan masih menjurus kepada kesalahan mengikut Seksyen 23 Akta SPRM 2009 iaitu menggunakan jawatan atau kedudukan untuk suapan dan lain-lain kesalahan di bawah akta itu.

Sebelum ini, Mohd Fauzi dilaporkan berkata pihaknya akan memanggil beberapa individu bagi membantu siasatan susulan aduan rasmi diterima daripada Ahli Dewan Undangan Negeri Manjoi Datuk Asmuni Awi pada 5 April lepas.

Menteri Besar Perak Datuk Seri Saarani Mohamad pula dilaporkan berkata tanah itu telah dijual kepada sebuah syarikat swasta semasa pentadbiran kerajaan Pakatan Harapan kerana ketika pemerintahan Barisan Nasional, ia dirizabkan kepada PKNP bagi tujuan pembinaan lapangan terbang antarabangsa.


Pembunuhan tiga pejuang Fatah cetus protes terhadap rejim Israel

Pembunuhan tiga pejuang penentang Palestin pada siang hari oleh tentera Israel di Nablus pada Selasa mencetuskan kemarahan meluas, dengan gesaan supaya tunjuk perasaan dan konfrontasi dengan rejim Zionis itu dipertingkatkan.

Beribu-ribu orang berkumpul di luar hospital Rafidia pada petang Selasa untuk menyertai perarakan pengebumian ketiga-tiga lelaki itu, yang dikenali sebagai Adham Mabrouka, Ashraf Mubaslat dan Mohammed al-Dakhil.

Ketiga-tiganya adalah pejuang Briged Syuhada al-Aqsa Pergerakan Pembebasan Kebangsaan Palestin (Fatah).

Selepas pengebumian, protes meletus di beberapa bandar dan pekan di Tebing Barat yang diduduki secara haram oleh Israel. Di Jenin dan Nablus, utara Tebing Barat, pejuang Palestin bersenjata menyerang askar Israel berhampiran pusat pemeriksaan tentera, menurut media tempatan.

Tiada kemalangan jiwa dilaporkan.

Di tempat lain di Nablus, penunjuk perasaan berhadapan dengan tentera Israel di kampung Burqa, Beita, Huwara dan Bizzariya.

Persatuan Bulan Sabit Merah Palestin melaporkan 53 penunjuk perasaan cedera, termasuk ada yang mengalami luka akibat tembakan peluru hidup.

Sementara itu, pendatang Israel yang berarak merentasi Tebing Barat mencederakan rakyat Palestin dan merosakkan harta benda dalam beberapa serangan berskala kecil. Dua warga emas Palestin cedera dalam serangan berasingan berhampiran Bethlehem dan Hebron.

“Hari kemarahan” dan mogok umum dilakukan di Ramallah, Nablus dan Tulkarem pada Rabu, ketika beberapa kumpulan Palestin menggesa protes besar-besaran di Tebing Barat.

Pembunuhan ketiga-tiga pejuang itu pada Selasa dikecam secara meluas oleh rakyat Palestin sebagai ‘pembunuhan di lapangan’.

Operasi ketenteraan yang jarang-jarang dilakukan berlaku di tengah-tengah Nablus pada siang hari. Tentera Israel menggunakan dua kenderaan persendirian dengan plat Palestin untuk memasuki kawasan kejiranan al-Makhfiya untuk mendekati sasaran mereka.

Mereka kemudian keluar dan mengepung kenderaan yang membawa lelaki Palestin sebelum melepaskan tembakan dari jarak dekat, kata seorang saksi Middle East Eye. – Agensi


49 maut, 300 cedera letupan depoh kontena perkapalan Bangladesh

Sekurang-kurangnya 49 terbunuh, manakala lebih 300 yang lain cedera dalam kebakaran mencetuskan letupan kimia yang besar di sebuah depoh kontena perkapalan di Bangladesh, hari ini (5 Jun 2022).

Jumlah korban dijangka meningkat, dengan lebih 300 orang cedera dalam keadaan serius, kata pegawai, manakala sukarelawan melaporkan bahawa terdapat lebih banyak mayat di dalam kemudahan yang terbakar.

Kebakaran bermula lewat Sabtu di depoh besar di Sitakunda yang menyimpan kira-kira 4,000 kontena, kebanyakannya diisi dengan pakaian yang akan dihantar kepada peruncit Barat, kira-kira 40 kilometer dari pelabuhan utama selatan Chittagong.

Kebakaran itu menyebabkan kontena yang mengandungi bahan kimia meletup, menyelubungi anggota bomba, sukarelawan dan wartawan, mengejutkan orang ramai, sementara serpihan melayang di udara, dan menjadikan langit malam berwarna jingga.

Bangunan yang terletak beberapa kilometer dari lokasi letupan turut bergegar, lapor media tempatan.

Elias Chowdhury, ketua doktor wilayah, memberitahu AFP bahawa jumlah kematian setakat ini ialah 49 orang tetapi kemungkinan akan meningkat.

“Jumlah kematian akan meningkat kerana kerja menyelamat masih belum selesai,” kata Chowdhury.

“Mereka ini – termasuk beberapa wartawan yang membuat liputan secara langsung menerusi Facebook – masih tidak dikira.”

Anggota bomba terus memadamkan kebakaran pada petang Ahad, dengan rakaman televisyen menunjukkan asap masih berkepul-kepul dari beberapa kontena, lebih 19 jam selepas kebakaran bermula.

Reazul Karim, pengarah operasi bomba, berkata sekurang-kurangnya tujuh anggota bomba maut dan empat lagi masih hilang.

“Tidak pernah dalam sejarah jabatan bomba kami kehilangan begitu ramai anggota bomba dalam satu kejadian,” kata Bharat Chandra, bekas anggota bomba kanan, kepada AFP.

“Masih ada beberapa mayat di dalam tempat yang dilanda kebakaran itu. Saya melihat lapan atau 10 mayat,” kata seorang sukarelawan kepada pemberita.

Mujibur Rahman, pengarah Depoh Kontena BM, firma yang mengendalikan kemudahan itu dengan kira-kira 600 pekerja, berkata punca kebakaran awal masih belum diketahui.


Jika tidak cukup, harus bagi kerajaan kutip cukai :Mufti P.Pinang

Kerajaan diharuskan memungut cukai daripada rakyat jika kewangan negara tidak mencukupi untuk memenuhi keperluan, kepentingan negara dan kebajikan rakyat.

Mufti Pulau Pinang, Datuk Seri Dr Wan Salim Wan Mohd Noor berkata isu pungutan cukai adalah isu yang berbeza dalam pandangan kalangan ulama, mengenai hukumnya antara harus dan haram.

“Pada pandangan peribadi saya masalah ini bergantung kepada keperluan semasa yang berubah-ubah.

“Jika ada keperluan untuk memenuhi kepentingan negara dan kebajikan rakyat jelata sedangkan Perbendaharaan negara tidak mencukupi untuk tujuan ini maka kerajaan atau ulil amri diharuskan memungut cukai ke atas rakyat.

“Ini hendaklah dilaksanakan secara yang adil, menurut tingkat ekonomi rakyat,” katanya, lapor BH.

Beliau mengingatkan, Muzakarah Kebangsaan Bagi Hal Ehwal Agama Islam (MKI) ke-106 sudah memutuskan bahawa adalah harus bagi kerajaan untuk mengutip cukai selagi mana terdapat keperluan dan maslahah untuk negara serta rakyat secara adil.

Merujuk isu waris si mati perlu membayar cukai tertunggak Lembaga Hasil Dalam Negeri (LHDN), beliau berkata tiada perbezaan pandangan antaranya dan juga Mufti Pahang, Datuk Seri Dr Abdul Rahman Osman jika isu yang berbangkit difahami secara menyeluruh.

“Pandangan yang kelihatan seolah-olah berbeza ini adalah berpunca daripada fokus yang diberikan. Saya memberikan fokus terhadap isu hutang yang gagal atau tidak sempat dibayar balik oleh si mati kepada pemiutang.

“Maka, beban tanggungjawab atau liabiliti hutang itu berpindah kepada waris si mati yang perlu diambil daripada harta peninggalannya sebelum pembahagian pusaka dibuat.

“Sebaliknya, Mufti Pahang lebih memberi fokus kepada hukum cukai berdasarkan kepada pandangan sebahagian ulama silam seperti Imam Izzuddin Abdussalam yang menolak kehendak Khalifah ketika itu untuk mengenakan cukai ke atas rakyat jelata,” katanya.

Jelasnya, lebih wajar isu berkenaan disemak semula Jawatankuasa Muzakarah, Majlis Kebangsaan Bagi Hal Ehwal Agama Islam (MKI) bersama Jabatan Kemajuan Islam Malaysia (JAKIM).

Semalam, Pengerusi MKI, Datuk Dr Nooh Gadut dilaporkan berkata kajian syarak akan dijalankan berhubung peruntukan undang-undang yang memerlukan wakil sah atau pentadbir harta pusaka pembayar cukai yang meninggal dunia, membayar tunggakan cukai ditinggalkan si mati.

Inisiatif itu akan digerakkan Jawatankuasa Muzakarah MKI bersama JAKIM bagi mengelak kekeliruan umat Islam di negara ini mengenai pembayaran cukai tertunggak individu yang meninggal dunia.

Khamis lalu, BH dalam laporan eksklusif melaporkan Ketua Pegawai Eksekutif LHDN, Datuk Dr Mohd Nizom Sairi berkata waris bertanggungjawab sepenuhnya terhadap pengurusan cukai pendapatan si mati.

Seksyen 74 Akta Cukai Pendapatan 1967 (ACP 1967) menetapkan, sebarang tunggakan cukai pendapatan tidak boleh dihapuskan secara automatik walaupun individu terbabit disahkan sudah meninggal dunia.


Saran pelancong bayar guna dolar AS, hotel gesa pemain industri sokong

Kumpulan pemilik hotel menggesa pemain industri menyokong cadangan agar kerajaan membenarkan bayaran dikenakan kepada pelancong asing dalam bentuk mata wang dolar Amerika Syarikat (AS).

Menurut Presiden Persatuan Pemilik Hotel Malaysia (Maho), Tan Sri Teo Chiang Hong kaedah itu sudah lama diamalkan di negara-negara jiran temasuk Thailand, Indonesia dan Myanmar.

Justeru beliau mempersoalkan mengapa Malaysia tidak mengaplikasikan kaedah sama.

“Jika anda (pemain industri) bersedia, maka kami sebagai persatuan persatuan hotel, boleh mencadangkan kepada kementerian untuk mengenakan caj dalam dolar AS untuk bilik-bilik.

“AS$100 tidak bermakna apa-apa (kepada pelancong asing) tetapi ia banyak bagi kami. Sekarang adalah RM460,” katanya.

“Anda boleh bayangkan…anda pergi ke mana-mana negara lain dan hotel bertaraf lima bintang bayaran tidak kurang dari AS$200. Tetapi (di Malaysia), ia kurang dari AS$100,” katanya ketika menjadi ahli panel dalam satu persidangan hotel.

Sementara, Presiden Persatuan Hotel Malaysia (MAH), Christina Toh berkata dengan kadar pertukaran semasa keuntungan dapat ditingkat jika bayaran dikenakan kepada pelancong asing dalam mata wang dolar AS.

“Di Indonesia, mereka mengenakan bayaran kepada penduduk tempatan dalam mata wang tempatan. Tetapi jika anda seorang warga asing, anda akan dikenakan bayaran dalam dolar AS – yang lebih tinggi sekitar 20% daripada kadar tempatan. Mengapa kita tidak boleh melakukan perkara yang sama?,” tanyanya.

Dalam pada itu memetik laporan FMT, Pengarah Eksekutif Maho, Shaharuddin M Saaid walaupun tidak melanggar undang-undang bagi pemilik hotel untuk mula mengenakan bayaran kepada pelancong dalam dolar AS tetapi mereka ingin mencapai persetujuan dengan kerajaan mengenai pelaksanaannya.

“Sebenarnya, kami dibenarkan melaksanakannya tetapi kami tidak mahu melakukannya tanpa mendapatkan persetujuan kerajaan. Sekurang-kurangnya jika mereka memberikan sokongan maka kami tidak akan menghadapi masalah dan ia akan lebih mudah.

“Mereka (pemilik hotel) mungkin bimbang tentang bagaimana kami akan melakukannya, mekanisme dan sebagainya. Jadi kami perlu menjelaskan butiran-butiran kepada mereka terlebih dahulu,” katanya.


Jemaah umrah antara 104 kes positif varian Omicron di Thailand

Pusat Pentadbiran Situasi Covid-19 Thailand (CCSA) mengesahkan sehingga semalam telah mengesan 104 kes positif varian baharu Covid-19, Omicron, namun sesetengah daripada mereka telah pulih.

Jurucakap CCSA yang juga Pengarah Komunikasi Bencana Jabatan Kawalan Penyakit Thailand, Dr Sumanee Wacharasin berkata, semua pesakit berkenaan telah dikuarantin di hospital dan diberikan rawatan.

“Sesetengah daripada mereka telah sembuh dan dibenarkan keluar dari hospital,” katanya semalam.

10 Disember lalu, Thailand melaporkan kes pertama Omicron membabitkan seorang wanita tempatan berusia 49 tahun yang dijangkiti varian itu daripada suaminya, seorang juruterbang yang tiba dari Nigeria.

Juruterbang berusia 62 tahun itu dari Colombia telah menerima dua suntikan vaksin AstraZeneca. Dia tiba dari Nigeria pada 26 November lalu dan ujian Covid-19 ketika ketibaan adalah negatif, dan tinggal di sebuah hotel di di Bangkok menerusi skim ‘Sandbox’.

Pada 1 Disember, beliau menerima suntikan penggalak vaksin Pfizer, dan tinggal di rumah bersama isterinya sebelum mengalami demam, tetapi ujian antigennya kekal negatif.

“Apabila masih tidak sembuh, isterinya membawanya ke hospital pada 7 Disember, di mana dia disahkan positif Covid-19 varian Omicron. Wanita itu disahkan positif Omicron pada 10 Disember,” katanya.

Sementara itu, katanya enam lagi kes Omicron dikesan dalam kalangan 18 jemaah umrah yang positif Covid-19 sekembalinya mereka dari Arab Saudi.

Dr Sumanee berkata mereka adalah daripada sekumpulan 31 jemaah umrah yang pulang ke beberapa wilayah di Thailand sejak Rabu minggu lalu.

Pada masa sama, katanya hampir 4,125 pengembara yang memasuki Thailand sudah menjalani kuarantin wajib antara tujuh hingga 14 hari.

“Sehingga kini, seramai 416 pengembara disahkan positif Covid-19,” katanya. – Agensi


Tentera Ukraine tolak letak senjata

Tentera Ukraine yang dilaporkan bertahan di kubu terakhir – di salah sebuah kilang keluli dan besi terbesar di Eropah – di bandar pelabuhan Mariupol, enggan meletak senjata sebagaimana diminta Russia.

Moscow berkata tentera Russia kini hampir menawan sepenuhnya bandar itu setelah hampir dua bulan cuba menakluk Ukraine sejak 24 Februari lalu.

Perdana Menteri Ukraine, Denys Shmyhal berkata, tentera di Mariupol masih bertempur walaupun ada desakan Russia untuk menyerah diri menjelang subuh.

Russia pada Sabtu berkata pasukan tenteranya mengawal kawasan bandar, dengan beberapa askar Ukraine kekal di dalam kilang besi dan keluli Azovstal yang menghadap ke Laut Azov.

Menawan Mariupol, pelabuhan utama di wilayah Donbas, akan menjadi hadiah strategik bagi Russia, menghubungkan wilayah yang dikuasai oleh kumpulan pemisah pro-Russia di timur dengan wilayah Crimea yang diduduki Moscow pada 2014.

Selepas gagal menguasai wilayah utara Ukraine, tentera Russia kini menumpukan semula serangan daratnya ke Donbas sambil melancarkan peluru berpandu jarak jauh ke sasaran di tempat lain termasuk ibu negara, Kyiv.

Kira-kira empat juta rakyat Ukraine telah meninggalkan negara itu, bandar-bandar telah hancur dan beribu-ribu telah mati sejak permulaan pencerobohan tentera Russia ke atas Ukraine.

Kerosakan ekonomi juga ketara dengan Shmyhal berkata defisit bajet Ukraine adalah sekitar AS$5 bilion sebulan dan menggesa Barat menyediakan lebih banyak bantuan kewangan.

“Semua yang meletakkan senjata mereka dijamin bahawa nyawa mereka akan selamat,” kata Kementerian Pertahanan Russia pada Sabtu.

Kilang keluli Azovstal, dengan rangkaian landasan kereta api, terowong dan relau letupan, telah menjadi tempat terakhir askar Ukraine mempertahankan bandr yang telah ditawan itu.

Tidak diketahui berapa ramai askar Ukraine yang berada di dalam kilang keluli itu.

Russia menyifatkan tindakannya ke atas Ukraine sebagai ‘operasi ketenteraan khas’ untuk memusnah dan menghapuskan apa yang dipanggil ‘nasionalis berbahaya’. Barat dan Kyiv menuduh Presiden Russia Vladimir Putin melakukan pencerobohan tanpa provokasi.

Seorang tentera Azov – pasukan separa tentera sayap kanan yang kini menjadi sebahagian daripada Pengawal Kebangsaan Ukraine dan sasaran utama Moscow – yang masih bertahan di Mariupol berkata, campur tangan antarabangsa diperlukan untuk membantu orang awam, termasuk kanak-kanak yang berlindung di kilang keluli itu.

“Terdapat orang awam di Azovstal yang takut dengan jaminan Rusia untuk keluar,” kata askar Azov. – Agensi


UMNO desak tamat MoU, Annuar kata MoU dengan PH sehingga bubar Parlimen

Memorandum Persefahaman (MoU) Transformasi dan Kestabilan Politik antara kerajaan Persekutuan dan Pakatan Harapan (PH) akan terus berkuat kuasa sehingga Parlimen dibubarkan.

Menteri Komunikasi dan Multimedia Tan Sri Annuar Musa bagaimanapun berkata ia terpulang kepada pihak yang menandatangani perjanjian itu, sekiranya ingin menyemak semula perkara berkenaan, lapor Bernama.

Beliau berkata MoU sedia ada tidak mempunyai tarikh luput tetapi dicatatkan di bawah Perkara 3(1) bahawa MoU itu berkuat kuasa dari tarikh ia ditandatangani hingga parlimen dibubarkan.

“… setakat MoU yang sedia ada, masih kekal berkuat kuasa, cuma kekeliruan timbul kerana ada satu klausa dalam MoU itu yang menyatakan kerajaan tidak akan mengusulkan pembubaran Parlimen sebelum 31 Julai.

“Jadi, tidak ada usul pembubaran Parlimen sehingga akhir bulan ini. Kalau selepas bulan ini (klausa Parlimen dibubarkan)… terpulang kepada Perdana Menteri dan kerajaan,” katanya kepada pemberita pada sidang media di Bangunan Parlimen hari ini.

Annuar diminta mengulas kenyataan Setiausaha Agung UMNO Datuk Seri Ahmad Maslan bahawa UMNO tegas untuk tidak melakukan sebarang lanjutan MoU antara kerajaan dengan PH.

Annuar berkata MoU itu bukan melibatkan parti (UMNO) tetapi ia adalah antara PH dan Perdana Menteri untuk mengekalkan kestabilan politik.

Katanya MoU berkenaan bukan hanya melibatkan soal pembubaran Parlimen namun meliputi pelbagai perkara lain yang dicapai antara Perdana Menteri dan pembangkang.

Memorandum berkenaan mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Ditanya mengenai cadangan pelantikan Timbalan Perdana Menteri, Annuar berkata soal jawatan itu tidak perlu difikirkan sebaliknya lebih baik memfokus kepada masalah rakyat yang sedang berdepan kenaikan harga barangan ketika ini.

“Kita (harus) terus bekerja sebagai satu pasukan dan lebih baik lagi kalau pembangkang juga turut memberikan kerjasama mengekalkan kestabilan supaya kita boleh berfungsi sebagai sebuah kerajaan.

“… kalau kita rasa sudah sampai (masa) hendak mengadakan pilihan raya, eloklah segera kita adakan… tetapi pada masa ini, pada saya polemik politik ada baiknya dikurangkan dan kita tumpu untuk berkhidmat kepada rakyat,” katanya.


Mungkin UMNO sudah jadi ‘parti asal boleh’: Perwakilan Johor

Seorang perwakilan UMNO Johor, Datuk Pandak Ahmad mengkritik parti utu sambil mempersoalkan adakah UMNO sudah menjadi ‘parti asal boleh’ apabila membenarkan usul tambahan supaya dua jawatan tertinggi tidak dipertanding diterima dan dibahas.

Menurutnya usul tambahan itu tidak sempurna dan bertentangan dengan perlembagaan parti dan tidak mengikut Fasal 30 Perlembagaan UMNO dan Perkara 10 Peraturan Persidangannya.

“Peliknya usul tambahan ini diterima dan sedang dibahaskan. Mungkin UMNO sudah menjadi parti ‘asal boleh’.

“Merujuk kepada Fasal 30 dan Perkara 1, usul tambahan yang dicadangkan semalam adalah tidak sempurna dan tidak wajar diteruskan dalam Perhimpunan Agung UMNO kali ini.

“Ia mesti mengikut Perlembagaan dan Peraturan Persidangan UMNO. Jika tidak pasti, sila rujuknya” katanya semasa membahaskan ucapan dasar presiden hari ini (14 Januari 2023).

Semalam, seorang perwakilan dari Negeri Sembilan mencadangkan usul tambahan untuk mengekalkan dua jawatan parti teratas tanpa bertanding dalam pemilihan parti akan datang.

Usul tambahan itu dicadangkan oleh perwakilan UMNO Bahagian Rembau, Mohd Shukri Shamsudin, semasa perbahasan ucapan dasar presiden parti.

Usul tambahan itu disokong oleh Ketua UMNO Bahagian Marang Datuk Nik Dir Nik Wan Ku.

Ia bagaimanapun mendapat pelbagai reaksi daripada perwakilan.

Sementara itu, menurut NST, Pandak turut mempersoalkan hasrat ahli UMNO tertentu untuk membentangkan usul tidak bertanding dengan menggunakan alasan perpaduan parti.

“Jika UMNO mahukan perpaduan dan kestabilan, kenapa hanya menghadkan (usul tidak bertanding) ini kepada jawatan presiden dan timbalan presiden?

“Mengapa tidak semua jawatan sama ada di peringkat bahagian atau cawangan juga tidak bertanding? Barulah perpaduan dan kestabilan parti dapat dikekalkan,” katanya dalam nada menyindir.

Pandak berkata jika ahli parti mahukan peraturan tidak bertanding, ia perlu digunakan untuk jawatan lain di peringkat akar umbi.

“Bawa usul tambahan supaya jawatan di bahagian dan cawangan tidak bertanding.”

Pandak berkata presiden parti Datuk Seri Ahmad Zahid Hamidi telah menyatakan kesediaannya untuk dicabar bagi jawatannya pada pemilihan parti, dan ahli harus menerimanya.


Saifuddin sindir Dr Mahathir ‘bila terdesak cari kawan, semasa senang mungkir janji’

Walaupun Datuk Seri Anwar Ibrahim berkata sedia berjumpa Tun Dr Mahathir Mohamad, namun pandangan berbeza disuarakan pula Setiausaha Agung PKR, Datuk Seri Saifuddin Nasution Ismail.

Saifuddin sebaliknya menyindir bekas Perdana Menteri dua kali itu dengan berkata bila susah baharu mahu mencari kawan tetapi bila senang dimungkiri janji pula.

“Kami hormat sebagai rakan yang pernah kami ada pengalaman berjuang bersama. Kami faham ketika terdesak mencari kawan, semasa senang mungkiri janji.

“Ya. Kita berkongsi tujuan yang sama untuk kalahkan BN (Barisan Nasional) dan PN (Perikatan Nasional). Namun, PH hadapi PRU-15 (Pilihan Raya Umum Ke-15) kali ini sebagai gabungan tanpa Mahathir.

“Kami doa Mahathir diberi kesihatan yang baik dan jika Mahathir pilih masuk bertanding kami ucap selamat maju jaya,” katanya dipetik laporan Malaysiakini.

Terdahulu, Dr Mahathir membuat rayuan dan permintaan untuk berjumpa dengan Anwar bagi membincangkan kerjasama pada PRU-15.

Bagaimanapun, Saifuddin berkata keutamaan Pakatan Harapan (PH) untuk menyatukan parti komponen dan meneruskan pakatan pilihan raya dengan parti yang dipersetujui gabungan itu.

Namun, jelasnya kerjasama itu bukan dengan Dr Mahathir dan Pejuang.

“Kami pernah mempunyai hubungan dengan Mahathir pada PRU 2018 dengan niat dan tujuan yang baik iaitu menjatuhkan kerajaan kleptokrat.

“Hasilnya Mahathir jadi Perdana Menteri dengan dokongan parti-parti PKR, DAP dan Amanah. Ketika itu semua keputusan dibincang bersama tapi Mahathir letak jawatan tanpa sepatah pun bawa bincang.

“Pendirian Mahathir juga sangat jelas bahawa dia tidak pernah cuba mematuhi perjanjian yang dimeterai. Dia tahu tentang perancangan khianat dari dalam. Dan dia pilih untuk melanggar janji disepakati,” katanya lagi.

Terdahulu, Dr Mahathir menyatakan hasrat untuk bertemu Presiden PKR itu bagi menawarkan kerjasama menjelang PRU-15.

Bercakap melalui sebuah klip video yang disiarkan di Facebooknya hari ini (21 Oktober 2022), Dr Mahathir tidak kisah sekiranya dilabel tidak tahu malu ataupun menjilat ludah sendiri.

“…kerana itu saya bersedia bertemu dengan Anwar kerana saya percaya dia juga berfikiran semacam (seperti) saya. Jika saya yang perlu memulakan langkah, saya akan lakukan.

“Orang nak kata saya tak tahu malu atau jilat lidah semula tidak memberi kesan kepada saya. Yang penting matlamat kita untuk menyekat orang yang merosakkan negara tercapai,” katanya.


Saksi kes Guan Eng akui bayar orang tengah RM19 juta sebab diugut

Seorang saksi perbicaraan kes rasuah Lim Guan Eng, mengaku di Mahkamah Sesyen Kuala Lumpur hari ini bahawa antara sebab beliau membayar RM19 juta kepada orang tengah bernama G. Gnanaraja adalah kerana diugut akan didakwa mengikut Akta Pencegahan Pengubahan Wang Haram (AMLA) berhubung penglibatannya dalam projek terowong bawah laut Pulau Pinang yang kontroversi.

Pengarah Consortium Zenith Construction Sdn Bhd (CZCSB) Datuk Zarul Ahmad Mohd Zulkifli, 52, berkata beliau menerima ugutan daripada Gnanaraja, melalui mesej Whatsapp yang mengandungi nama dan nombor pengenalan Zarul, lapor Bernama.

Semasa pemeriksaan balas oleh peguam bela, Gobind Singh Deo yang mewakili Guan Eng, saksi pendakwaan ke-23 itu berkata beliau membuat aduan kepada Suruhanjaya Pencegahan Rasuah Malaysia (SPRM) berhubung ugutan itu apabila ditahan oleh suruhanjaya itu selama 11 hari pada Januari 2018.

“Siasatan terhadap Gnanaraja bermula selepas saya dibebaskan daripada tahanan SPRM. Saya disoal oleh badan pencegah rasuah tentang laporan yang saya buat terhadapnya.

“Bagaimanapun, saya tidak ditunjukkan mesej WhatsApp yang dicetak daripada perbualan semasa siasatan. Mereka (SPRM) hanya menunjukkan kepada saya mesej (WhatsApp) terus daripada telefon Gnanaraja,” katanya.

Zarul juga bersetuju dengan cadangan Gobind, bahawa CZCSB akan terjejas jika prosiding AMLA terhadapnya diteruskan.

Terdahulu, Gobind dan Timbalan Pendakwa Raya, Datuk Wan Shaharuddin Wan Ladin, bertelagah mengenai salinan kenyataan Gnanaraja yang direkodkan oleh SPRM semasa siasatan.

Gobind meminta pihak pendakwaan mengesahkan sama ada mesej WhatsApp antara Zarul dan Gnanaraja telah dikurangkan kepada satu kenyataan dan Wan Shaharuddin menjawab bahawa bukan beban pihak pendakwaan untuk membantu pihak pembelaan dalam perkara tersebut.

Peguam itu seterusnya berkata pihak pendakwaan juga masih belum menjawab permohonan mereka untuk mendapatkan salinan mesej WhatsApp Gnanaraja yang mereka mohon minggu lepas.

Wan Shaharuddin menjawab beliau masih berusaha mendapatkannya daripada pegawai penyiasat lain dan akan mengesahkannya esok.

Guan Eng, 61, didakwa menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702.

Guan Eng dituduh melakukan perbuatan itu di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bekas ketua menteri Pulau Pinang itu juga didakwa meminta 10 peratus daripada keuntungan diperoleh syarikat itu daripada Zarul Ahmad, sebagai penghargaan mendapatkan projek tersebut.

Perbuatan itu didakwa dilakukan berhampiran The Garden Hotels, Lingkaran Syed Putra, Mid Valley City di sini pada Mac 2011.

Guan Eng juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Perbicaraan di hadapan Hakim Azura Alwi bersambung esok.


Aliran trafik ke ibu kota masih sesak

Aliran trafik menghala ke Lembah Klang dari Utara dan Timur setakat tengah hari ini, masih sesak, berikutan warga kota mula pulang ke rumah masing-masing selepas cuti Hari Raya Puasa.

Jurucakap Lembaga Lebuhraya Malaysia (LLM) berkata kesesakan dari arah Utara menuju ke Lembah Klang berlaku di Bertam menuju ke Plaza Tol Sungai Dua, dari Permatang Pauh ke Seberang Jaya dan Juru ke Plaza Tol Juru.

“Selain itu kesesakan juga dilaporkan berlaku di Bukit Tambun menuju ke Bandar Cassia; Alor Pongsu ke Bukit Merah; Changkat Jering ke Bukit Berapit; Kuala Kangsar ke Kawasan Rehat dan Rawat Sungai Perak sehingga ke Terowong Menora; Ipoh ke Gopeng dan Bidor ke Slim River,” kata lapor Bernama.

Menurut jurucakap itu, aliran trafik dari pantai timur pula, kesesakan berlaku di Bentong menuju ke Plaza Tol Bentong dan selepas Plaza Tol Bentong menuju ke Bukit Tinggi.

Bagaimanapun, katanya aliran trafik bagi arah Selatan ke Lembah Klang dalam keadaan terkawal berikutan kesesakan hanya dilaporkan berlaku di Sedenak menuju ke Simpang Renggam.

“LLM menjangkakan kesesakan akan berlarutan sehingga lewat malam dan pengguna dinasihatkan merancang perjalanan mereka terlebih dahulu,” katanya.


Ramasamy digugur calon DAP di PRN Pulau Pinang, Loke kata ke arah meremajakan parti

DAP menggugurkan lima Ahli Majlis Mesyuarat Negeri (Exco) daripada menjadi calon pada Pilihan Raya Negeri (PRN) Pulau Pinang akan datang dalam usahanya untuk meremajakan parti itu agar kekal relevan.

Setiausaha Agong DAP Anthony Loke berkata keputusan diambil atas pertimbangan bahawa penglibatan muka baharu akan membawa nafas baharu kepada parti itu yang sudah memerintah tiga penggal di Pulau Pinang, menurut laporan Bernama.

“Antara tokoh yang sudah lama berkhidmat termasuk Prof P. Ramasamy yang sudah menjadi Timbalan Ketua Menteri II Pulau Pinang selama tiga penggal manakala Chong Eng sudah menjadi Ahli Majlis Mesyuarat Negeri selama dua penggal dan sebelum itu banyak penggal sebagai Ahli Parlimen.

Jadi ada keperluan untuk kita beri peluang kepada muka baharu. Ini adalah proses yang perlu dilakukan untuk parti kekal relevan,” katanya kepada wartawan selepas mengumumkan senarai calon DAP Pulau Pinang pada PRN akan datang di sini hari ini.

Loke berkata, proses pembaharuan dalam sesuatu parti politik itu akan berlaku setiap pilihan raya dan ia merupakan proses biasa, selari dengan prinsip DAP bahawa tiada satu pemimpin pun yang tidak boleh digantikan termasuk dirinya sendiri.

Loke berkata Yeoh Soon Hin pula digugurkan daripada bertanding pada PRN kali ini kerana pihak parti mempunyai perancangan lain bagi hala tuju karier politik bekas Pengerusi Jawatankuasa Pelancongan dan Ekonomi Kreatif negeri berkenaan.

“Saya akan mencadangkan beliau sebagai Pengerusi Suruhanjaya Pelabuhan Pulau Pinang kerana pengalaman beliau sebagai Exco Pelancongan dapat membantu dalam membangunkan Pelabuhan Pulau Pinang dan menguruskan perkhidmatan feri dengan baik.

Selain itu, pihak parti juga bersetuju supaya Yeoh tidak bertanding dalam pilihan raya negeri kali ini kerana kita akan mencalonkan beliau sebagai Ahli Parlimen pada Pilihan Raya Umum Ke-16 akan datang,” katanya.

Sementara itu, Loke berkata beliau yakin ahli-ahli DAP yang tidak dicalonkan pada PRN kali tidak akan bertanding sebagai calon Bebas dan menegaskan mana-mana ahli parti yang bertanding sebagai calon Bebas akan terlucut keahlian mereka secara automatik.

Pada Pilihan Raya Umum Ke-14 (PRU-14) secara keseluruhannya DAP bertanding 19 kerusi DUN dan menang kesemua kerusi di Pulau Pinang.


Laporan penuh siasatan kes Adib dibawa ke Kabinet bulan hadapan

Laporan Penuh Jawatankuasa Khas Siasatan Kes Kematian anggota Unit Bantuan Perkhidmatan Kecemasan (EMRS) Allahyarham Muhammad Adib Mohd Kassim dijangka akan dibentangkan kepada Jemaah Menteri bulan hadapan.

Menteri  di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata ia berikutan kerajaan telah menerima laporan penuh berkenaan daripada jawatankuasa yang memulakan proses siasatan sejak 21 Dis tahun lepas itu, semalam, lapor Bernama.

“Laporan Jawatankuasa Khas ini disiapkan dalam tempoh yang ditetapkan iaitu sebelum 31 Ogos 2022.

“Laporan yang disediakan ini telah mengambil kira pelbagai perspektif dan pandangan daripada pakar-pakar yang dilantik dan wakil kementerian, jabatan serta agensi berkaitan,” katanya dalam kenyataan di sini hari ini.

Beliau yang juga Pengerusi Jawatankuasa Khas berkenaan berkata Jawatankuasa Khas itu telah melaksanakan pelbagai inisiatif untuk mengenal pasti punca kematian termasuklah sesi temu bual saksi-saksi kes dan sesi penelitian dokumen-dokumen siasatan di War Room Jawatankuasa yang diadakan hampir setiap minggu.

Selain itu Wan Junaidi berkata Sesi Rekonstruksi Kejadian juga telah diadakan dengan semua agensi berkaitan bertujuan untuk membuat simulasi kejadian berdasarkan kepada rakaman litar tertutup (CCTV), rakaman-rakaman video serta keterangan daripada saksi-saksi kejadian.

“Adalah menjadi harapan kerajaan, agar laporan ini dapat menjawab persoalan orang ramai berhubung insiden ini.

“Kerajaan juga berharap agar laporan ini dapat dijadikan panduan bagi mengelakkan insiden seumpama ini daripada berulang di masa hadapan,” katanya.

Pada 9 Okt tahun lepas, Perdana Menteri Datuk Seri Ismail Sabri Yaakob mengumumkan penubuhan satu jawatankuasa khas bagi memastikan siasatan menyeluruh, telus dan pembelaan sewajarnya berhubung kes kematian Muhammad Adib.

Muhammad Adib yang merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, cedera semasa rusuhan di Kuil Sri Maha Mariamman di USJ 25, Subang Jaya pada 27 Nov 2018 dan meninggal dunia pada 17 Dis 2018, selepas berjuang untuk hidup selama 21 hari.

Allahyarham dikatakan diserang serta dipukul hingga parah dan jentera bomba dirosakkan selain dua kenderaan lain dibakar dalam rusuhan yang berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019. Seramai 30 saksi dipanggil dan 137 bahan bukti dikemukakan.

Pada 27 Sept 2019, Mahkamah Koroner memutuskan kematian Muhammad Adib adalah perbuatan jenayah dilakukan lebih dua individu tidak dikenali.